text:
Politikkur
Føroyar við í 3. ES-loftferðslupakkan innan eitt ár
10. Mai 2012
- Økt kapping, lægri prísir á flogferðum, og betri vinnumøguleikar til Atlantsflog eru tað, ið vit arbeiða fyri, og nú eru vit komin eitt stig...
les meir
“Brandfellurnar”
08. Mai 2012
Fyribils viðmerkingar frá Tórshavnar kommunu til sjónvarpssendingina “Brandfellurnar” 7. mai 2012 Tað er alla æru vert, at Kringvarpið við eini sending roynir at seta sjóneykuna...
les meir
Politisk tabuøkir - 1.
08. Mai 2012
Kenni tað sum mína skyldu, at varpa ljós á nøkur samfelagsøki, sum í størstan mun hava tørv á endurskoðan, men har umrøðan og viðgerðin onkursvegna...
les meir
Arbeiðið við barnaverndarlógini komið á mál
07. Mai 2012
Løgtingið hevur í morgun samtykt at dagføra barnaverndarlógina. Broytingin hevur millum annað við sær, at fráboðanarskyldan verður herd, og eisini eru krøv sett um hægri...
les meir
Landsstevnan 2012 Vit síggja reytt
07. Mai 2012
Føroyar hava brúk fyri nýggjari stjórn. Hetta er niðurstøðan av landsstevnu Javnaðarfloksins, sum var í Skopun um vikuskiftið. Ongantíð áður hevur so stórur tørvur verið...
les meir
Føroyingar yvirtaka umsitinigna av føroyska loftrúminum
03. Mai 2012
Tíðindi frá FRAMSÓKN. Løgtingið samtykti ígjár einmalt uppskotið frá Framsókn um at fara undir fyrireikingarnar av at yvirtaka umsitinigna av føroyska loftrúminum. Endamálið við...
les meir
Lógaruppskotið er í samsvari við hægstarættardóm
03. Mai 2012
Andstøðan á Løgtingi hevur kært meg til landsstýrismálanevndina fyri at hava lagt lógaruppskot fyri Løgtingið um árliga javning av skattastiganum og hækking av barnafrádráttinum. Her...
les meir
Vøkstur, sjálvbjargni og nýskipan heldur enn bókhald og niðurlaging
03. Mai 2012
Framsókn leggur fram broytingaruppskot til játtanarkarmarnar fyri 2013 Framsókn tekur ikki undir við játtanarkørmunum hjá samgonguni fyri 2013. Vit halda okkum hvørki finna visónir ella...
les meir


c: text/html

text:
Fyrstu ferð eg tordi siga, at pávin er anti-christ, varð eg úti fyri sterkasta álopi av illum anda nakrantíð í mínum lívi; (gad vide hvorfor):
Allir pávarnir hava verðið á latíni kallaðir við hesum andskræmiliga Guðs-spottanarliga heiti: “VICARIUS FILII DEI”, sum merkir: “Vikarur sonar Guðs”, ella betri kent á donskum her um okkara leiðir sum: “Guds søns stedfortræder”. Slíkt sataniskt, Guðs-spottandi, devulskt tvætl!!! EINGIN einkultur persónur er vikarur Sonar Guðs á jørð!!!. Skilur tú ikki tað? Jesus segði: Allur máttur er givin mær í himni og á jørð (Matth. 28:18). Jesus Christus er tann, sum øllum ræður, sitandi við høgru hond Guðs Faðirs í himni, og hann hevur ikki givið nøkrum gullskrýddum, purpur og skarlakslittum anti-christi í Rom sitandi á sjey fjøllum sítt vald. Comprendez?
Pávarnir hava allir verið, eru, og verða altíð ANTI-CHRISTAR. Grikska orðið “anti” merkir “ímóti”, ella “ístaðinfyri”. Tann, sum sigur seg vera ístaðinfyri Son Guðs á jørð, hann hevur longu avdúkað hvør hann er: anti-christus!!. Harafturat hava flestallir bókstavar eitt talvirði á latíni, og tá ið tú plussar talvirðið á latínska heiti hesa djevuls í kjøti, fært tú seks hundrað og trísinstjúgu og seks. Comprendez?
V=5
I=1
C=100
A=0
R=0
I=1
V=5
S=0
F=0
I=1
L=50
I=1
I=1
D=500
E=0
I=1
——- +
666
.. Ja: av pávan-og-til við Pávans anti-christus 666, og øllum hansara bókum, sum kalla seg “bíblia”, men umboða anti-christ, og ikki Guðs Christ.
Hygg at hesum og klipp pávanskeggið av einaferð fyri allar, og allar hansara undirsáttar, católskar, eins væl og teir sum kalla seg eftir navni Luthers (signað veri hans minni), men hava einkiðsumhelst við tann saltaða reformatørin at gera yvirhøvur (uttan at teir krógva seg aftanfyri hann).

robotstxt: allowed

filter: keep


text:
Tíðindi
14. mai 2019
Lopfjølin er tilboð til børn og ung í 7. til 9. flokki við skúlaaftran. Orsøkirnar til, at hesi ungu aftra seg við fólkaskúlan, kunnu vera svárar sosialar ella sálarligar avbjóðingar, sum hava við sær, at tey ikki megna at koma í vanliga skúlan. Tískil fáa tey heima- ella sjúkraundirvísing.
Lopfjølin er eitt tvørgeiraligt samstarv ímillum Mentamálaráðið, Tórshavnar Kommunu og Sernám, sum vísir seg at fungera sera væl og lofta teimum ungu við skúlaaftran á ein góðan hátt.
Jógvan Dahl, ið var leiðari fyri eftirmetingarbólkin, segði í framløgu síni, at av teimum 14 næmingunum, sum higartil eru liðug í Lopfjølini, hava 12 fingið fráfaringarskjal og 10 eru farin víðari á miðnámsskúla ella í arbeiði. Næmingarnir hava verið í miðal 14,2 ára gamlir, tá teir eru byrjaðir á Lopfjølini.
Eftirmetingin, ið millum annað er bygd á samrøður við næmingar, foreldur og starvsfólk, umframt hagtøl, vísir greitt, at næmingarnir hava havt stóra menning bæði á persónliga, sosiala og fakliga økinum, tí næmingarnir verða møttir, har teir eru. Sjálvsálitið og sjálvsvirðið veksur, og tey fáa størri trúgv á egin evni, tí tey fáa hóskandi uppgávur, sum tey megna.
Umframt sjálva eftirmetingina vóru eisini fleiri tilmæli handað landsstýriskvinnuni og borgarstjóranum í Havn í gjár.
Millum annað verður tilmælt, at tilboðið eigur at halda fram, og at tað eigur at verða upplýst betur um tilboðið. At tímatalið til lærarar og námsfrøðingar eigur at hækka, og at tilboðið eigur at verða víðkað til næmingar niður í 5. flokk, soleiðis, at møguleiki verður at lofta teimum ungu fyrr, áðrenn negativu árinini av skúlaaftranini gerast ov stór. Hartil verður mælt til, at samstarvið millum Lopfjølina og upprunaskúlan hjá næmingunum skal bøtast, so møguleikin fyri, at tey kunnu fara aftur í sín egna flokk, tá tey hava fótað sær, veksur.
Bæði Hanna Jensen og Annika Olsen fegnaðust um eftirmetingina og vóru glaðar um tilmælini.
- Hetta er avgjørt eitt týðandi tilboð, og tað er gleðiligt at hoyra, hvussu góða ávirkan Lopfjølin hevur á teir næmingarnar, sum ganga har. Men sjálvandi eiga vit altíð at leggja okkum eftir at gera tað enn betur. Hesi tilmælini um, hvussu vit kunnu bøta um tilboðið, verða sjálvandi tikin í størsta álvara, sigur Hanna Jensen, landsstýriskvinna í útbúgvingar- og granskingarmálum.
- Hesi tilmælini verða eisini viðgjørd við størsta álvara í kommununi, tí vit vita hvussu svárt tað er at enda uttanfyri orsakað av sosialum ella sálarligum trupulleikum. Og granskingin hevur prógvað, at jú fyrr vit seta inn og lofta, jú betur. So eg kann bara ímynda mær, at hesi tilmælini verða sett í verk, tá ið tey eru viðgjørd í viðkomandi nevndum, sigur Annika Olsen, borgarstjóri í Havn.
Mentamálaráðið er við í einum norðurlendskum samstarvi undir Norðurlandaráðnum, nevnt 0-24, sum snýr seg um vitanardeiling, umframt tvørgeiraligt og tvørfakligt samstarv um sosialar og sálarligar avbjóðingar á skúlaøkinum. Lopfjølin er við sum føroyska verkætlanin hjá Mentamálaráðnum, og tað er í hesum sambandi, at fígging er fingin til at gera eftirmetingina og tilmælið.
Á myndini eru frá vinstru:
Annika Anthoniussen, Námsvísindadeildin, Annika Olsen, borgarstjóri í Havn, Jógvan Dahl, formaður fyri eftirmetingina, Hanna Jensen, landsstýriskvinna og Erla Olsen, Námsvísindadeildin.
Skúlablaðið
Pedda við Stein gøtu 9
100 Tórshavn
Tel. 23 57 73
Teldupostur: turid@bfl.fo ella skulabladid@lararafelag.fo
2015 © Bókadeildin. All rights reserved.


text:
Kunoy – Vit Viðmæla
Kunoy:
Gongutúrur runt bygdina. Leiðin gongur fram við kirkjuni og býlingunum í bygdini og ígjøgnum viðarlundina. Túrurin tekur um hálvan tíma og er ein frálíkur máti at uppliva bygdina og at njóta vakra útsýnið yvir fjørðin og Kalsoynna.
Góð ráð. Gongutúrurin til Skarðs er ein torførur, brattur og tungur túrur. Mælt verður frá at fara við ongum ferðaleiðara. Set teg í samband við Norðoya kunningarstovu viðvíkjandi túri, og boða altíð onkrum frá, um tú fert út um bøgarðarnar.
Haraldssund:
Gongutúrur eftir gøtuni oman fyri bygdina. Leiðin gongur fram við grundini av minuhúsinum, har fólk flýddu undir øðrum heimsbardaga, tá ið vandi var fyri, at minur róku á land.
Rannsóknarferð í Fiskimøl. Fiskimøl er ein sugga, har viður og annað, sum fyrr var virðismikið, rekur á land. Farið ein túr – kanska finna tit okkurt spennandi, sum er rikið á land.
Gongutúrur eftir bygdagøtuni til Skarðs. Fylg søguligu gøtuni til avtoftaðu bygdina Skarð. Nærri kunning um túrin fæst á hiking.fo.
Skarð
Fylg mataránni niðan á Dalin og fá innlit í tað ófatuliga knoss og hugflog, sum myndaði fólki á Skarði. Tá ið bygdin varð flutt í 1824, fóru fólk á Skarði undir at veita eina nýggja á oman har sum grundirnar standa í dag. Mataráin er gravað við einføldum amboðum, og tað hevur ikki verið uttan sveittabrot. Ein slúsa varð gjørd soleiðis, at vatnið kundi veitast oman á Kleivina, men hon er burtur í dag. Av Dalinum er stórbært útsýni yvir Skarðsgjógv. Staðarnøvnini oman fyri Skarðsbygd vísa, at fólkið nýtti sólina og fjøllini sum klokku. Miðdagsfjall er sunnan fyri Skarðsgjógv, og norðanfyri síggjast Nónsskarð og Hálvga vesturgjógv. Túrurin varir á leið 20 minuttir hvønn vegin.
Av virðing fyri søguni um Skarð og eftirkomarum úr bygdini, verður heitt á vitjandi um einki at taka við sær av leivdum og lutum.


text:
Ólavur Larsen heldur fram sum hjálparvenjari og Jákup Mikkelsen legst aftrat sum málmans- og hjálparvenjari. Ikki kann sigast annað, enn at tað eru tveir sera týðandi persónar fyri ÍF, sum í dag leggjast aftrat venjaratoyminum.
Hóast sín unga aldur á 35 ár, hevur Ólavur verið felagnum ein dyggur stuðul í nógv harrans ár, bæði sum leikari, formaður og venjari. Í næstum fer Ólavur undir A-venjara útbúgvingina hjá FSF, sum er eitt krav fyri at verða venjari í bestu føroysku deildini. Spennandi verður at fylgja venjaraleiðini hjá Ólavi í framtíðini.
Jákup er eisini ein sera væl kendur maður í Fuglafirði. Tá snakkað verður um leikarar við legendustatus, so kann ikki hyggjast burtur frá Jákupi. Jákup spældi við ÍF frá 2010 til 2014, og var tí við til at vinna øll tey fýra silvurheiðursmerkini vit fingu hesi árini. Jákup var eisini uttan iva ein av størstu grundunum til at tað gekk so væl hesi árini. Longu í 2015 var Jákup aftur í felagnum, hesaferð tók hann yvir sum venjari teir síðstu fýra dystirnar av kappingarárinum. Tað mesta av 2016 og 2017 var Jákup høvuðsvenjari hjá okkum.
Venjaratoymið er nú uppá pláss við Hegga Samuelsen (høvuðsvenjari), Ólavur Larsen (hjálparvenjari), Jákup Mikkelsen (hjálpar- og málmansvenjari) og Hanus Eliasen (fysiskur venjari).
Vit í ÍF eru sera væl nøgd við hesa samansetingina, og ynskja teimum alt tað besta.
Koyr á ÍF!


text:
Dennis Holm, borgarstjóri flutti fram røðu, tá standmyndin av Tofta Regin varð avdúkað á Sandinum í dag. Fleiri myndir eru á heimasíðuni www.vagur.fo.
Røða avdúking av standmynd av Tofta Regin
Sandurin er eitt tað vakrasta stað,
ein blómugarð vit kunnu byggja,
tí harmar tað mangan vágbing í dag,
hann skal sum eitt runudíki liggja,
var tað ikki betri hann innigirdur varð,
til spælipláss og til barnagarð,
og til gomul og útslitin pør,
skapt eitt Eden í sól við Vágsfjørð.
Góðu vágbingar, suðuroyingar – góðu áhoyrarar
Palli í Tøðuni yrkti hendan sangin í samband við nýggjárshaldið í Vági síðst í 1960unum – har hann, eins og mongu onnur droymdu um Sandin sum eitt vakurt innbjóðandi stað til okkum øll at njóta.
Nú eru tað eini 10 ár síðani at stig vórðu tikin til at gera Sandin um til eina lund. Fyrst varð Sandurin sligin og deyðagrasi burturbeint. Síðani varð Sandurin innigirdur og trø og runnar vórðu plantaði. Gøtur eru eisini gjørdar og ljós við gøturnar – og inni á Sandinum er eisini ein hugnaligt lítið vatn – og okur øll kunnu njóta løturnar á benkrum inni á Sandinum.
Hvønn dag leita nógv fólk sær eisini á Sandin at stytta sær stundur – at njóta løtuna í hugnaliga umhvørvinum. Á leiðini leita nógv uttan iva eisini aftur á farnar tíðir, á barndómsminnir frá Sandinum, sum jú var eitt natúrligt spælipláss bæði til fótbólts- og hondbóltsspæl, hjá so mongum.
Tað var eisini her á Sandinum, at ein týðandi leikur fyri okkara lokalu søgu fór fram. Fyri eini 570 árum síðani kom Tofta Regin rennandi her á leiðini, hevði júst fangað húskallin hjá Jenis á Laðangarði, sum var á hestbaki – og hevði fingið um halafaksið á hestinum.
Í 1450árunum hevur Tofta Regin verið ein markantur persónur í Suðuroynni.
Tofta Regin hevur havt stórt vald, tí hann átti allan Toftahaga, hálvan Lambhaga og Tórishaga, og í Hamrahaga skuldi hann eisini eiga – tilsamans ein fjórðingur av allari Vágs bygd. Søgnin sigur eisini, at hann var ein rættur yvirgangskroppur, herviligur gandakallur og viðgitin fyri styrki.
Sambært søgnini var Tofta Regin eisini í hólmgongu ella bardaga við bæði Nesbóndan (um mark millum Toftahaga og Neshaga), við Gjógarámenn (um mark millum Toftahaga og Botnhaga, sum Gjógvarmenn áttu), og millum vágbingar og sumbingar (um mark millum Vág og Sumba í Lopra).
Kendasti parturin av søgnini snýr seg um stríðið um ognarskapin av Lopranshólmi, har vágbingar fingu Tofta Regin at berjast fyri seg, og sumbingar Regin í Hørg. Endin var at Tofta Regin vann – og Lopranshólmur er framvegis í dag ogn hjá vágbingum.
Regin í Hørg átti ein son, Jenis í Laðangarði, sum vildi hevna tapi hjá pápanum ímóti Tofta Regin.
Løtan kom, tá biddarar høvdu verið í Toftum hjá Tofta Regin og biðið um olmussu. Tofta Regin noktaði biddarunum olmussu og vísti teir á dyrð, men tá segði ein av biddarunum at skjótt kundi Regin koma í eina støðu, har hann fegin hevði tikið ímóti olmussi. -Og Regin svór tá, at hann ongantíð fór at lata ella taka ímóti olmussi – ella skuldi hann eita orðloysingur og meinsvorin.
Jenis í Laðangarði í Sumba frætti um hetta og sá nú ein møguleika fyri hevnd.
Jenis fekk ein av húskallunum at fara við einum geldseyði til Toftar í olmussu gávu til Regin. Húskallurin fór á hestbaki til Vágs, til Toftar. Trein innar og tveitti seyðin inn á gólvi hjá Regini og segði:
“Húsbóndi mín, hin navngitni Jenis í Laðangarði, hevur frætt, at tú, Regin, hevur strongt tað heiti ikki at geva ella taka olmussu; til tess at tú nú kanst vera bæði orðloysingur og meinsvorin, sendir hann tær henda geldseyðin í olmussu.”
Eftir hetta leyp húskallurin á dyrð og upp á hestin og at so ríða heim til Sumbiar. Fá sekund gingu og so leyp Tofta Regin á dyrð eftir sumbinginum og at renna eftir húskallinum á hestbaki.
Jakob Jakobsen skrivar soleiðis í Færøsk folkesagn og æventyr:
Birgur var hin gamli enn og fótfimur, tó at hann var væl við aldur, og slík var bræðin á honum, at hann leyp hestin aftur. Vestur um bygdina fóru teir, eftir Sandinum – tá var skamt ímillum teirra – og tá ið hesturin skuldi leypa um Ósagarð, sum tá var bøgarðurin í Vági, var Regin so nær, at hann treiv um halafaksið á honum. Hesturin leyp, men Regin setti báðar føtur í spenni ímóti garðinum og strongdi á so fast, at hann sleit faksið útúr og datt øvigur aftur við tí í hondini.
Palli í Tøðuni yrkir eisini um hendingina í nýggjárssanginum:
Á Sandinum fyrr, hvar ið fimleikur gekk,
rann Tofta Regin hin stinni,
um fingrar hann tá í húskallin fekk,
hann hevði hann rivið úr skinni,
við halafaks Regin stóð eftiri har,
tá bartrogið kreyp handan Ósagarð,
her á leið kynda unglingar bál,
minnast kappan, ið hest tók á mál.
Tað er júst hesa løtuna her á Sandinum fyri so mongum árum síðani, sum standmyndin av Tofta Regin, sum okur nú fara at avdúka, ímyndar.
Áðrenn okur fara at avdúka standmyndina av Tofta Regin vil eg nýta høvið at senda eina heilsu og eina hjartans tøkk til Gianfranco Nonne, sum tíverri ikki kundi verða her í dag, tí hann er upptikin í arbeiðsørindum í Italia.
Eisini eina tøkk til tekniska toymið hjá Vágs kommunu við Fróða Mortensen og Heri Silvurdal á odda, sum hava staðið fyri at gera økið klárt til standmyndina. Takk til Ketty Petersen og Marnu Bjarkhamar, sum hava staðið fyri morgunmatinum. Og takk til Hans Jacob Hjem, sum altíð er klárur við ljóðútgerðini.
Og nú fara eg og Eydis Kjærbo, varaborgarstjóri, at avdúka standmyndina av Tofta Regin.
Takk fyri


text:
Matvørutrygd og góðska av allari vøru, bæði í veiðiliðinum, viðgerðini á Varðanum Pelagic og í lidnu vøruni, hevur hægstu raðfesting. Virkið hevur tætt samband við skipini, fyri at menna fiskiskapin og góðskuna. Hetta ber til, tí øll eru partur av sama samtaki.
Varðin Pelagic hevur fleiri roynd starvsfólk, ið arbeiða við góðskueftirliti, og eisini umborð á skipunum eru góðskufólk. Beinanvegin fiskurin er komin umborð á skipið, verður hann latin í kølitangar. Varðin Pelagic er eitt sera nýmótans virki, ið tryggjar køling undir allari framleiðsluni. Tað vil siga, at frá tí at fiskurin er komin í kølitangarnar umborð á fiskiskipinum, til hann er farin til innfrysting á virkinum, er hann alla tíðina køldur til minus 1,5 stig.
Skipini hjá Varðanum hava saman við Felagnum Nótaskip fingið MSC-góðkenning fyri burðardygga veiðu eftir norðhavssild, makreli og svartkjafti. Hetta hevur stóran týdning fyri at vísa á, at fiskiskapurin framhaldandi er burðardyggur.
Fult sporføri er frá fiskifelti til fiskurin kemur til virkingar á virkinum, og til lidna vøran verður send víðari til kundan.
Heilsufrøðiliga starvsstovan hevur eftirlit og ger kanningar á virkinum fyri at tryggja, at framleiðslan lýkur øll neyðug krøv sambært matvørulóggávuni.


text:
Lívbjargarar til Svimjihøllina í Gundadali
Søkt verður eftir tveimum lívbjargarum, ávíkavist kvinnu og manni, til Svimjihøllina í Gundadali at byrja skjótast til ber ella eftir avtalu.
Umframt at starvast sum lívbjargari, fevnir starvið um reingerð og at hjálpa til við ymiskum í tí dagliga.
FØRLEIKAKRØV
Umsøkjarin skal vera góður svimjari og hava stóru lívbjargararoyndina, annars verður skipað fyri lívbjargararoyndini á staðnum. Heilsuváttan má útvegast.
SETANARVIÐURSKIFTI
Størvini eru fulltíðarstørv og verða sett sambært sáttmála millum Starvsmannafelagið og Kommunala Arbeiðsgevarafelagið.
UMSÓKN O.A.
Umsókn saman við prógvum, viðmælum og upplýsingum um útbúgving og royndir, skulu vera torshavn@torshavn.fo í hendi í seinasta lagi mánadagin 3. juni 2019.
MEIRA FÆST AT VITA
Meira fæst st vita um starvið við at venda sær til Gunnar Streymoy, leiðara, telefon 224550, teldupost gunnars@torshavn.fo


text:
Í útvarpstíðindunum sunnukvøldið harmaðist landsstýriskvinnan í fíggjarmálum um fíggjarliga ójavnan millum kommunurnar, og at tænasturnar, sum kommunurnar veita á t.d. eldraøkinum, av somu orsøk ikki eru javnt góðar. Hetta ætlar hon sær at gera okkurt við.
Tað er gott at hoyra, at landsstýriskvinnan ætlar at taka stig kommununum at frama, tí higartil hevur landsstýriskvinnan ikki gjørt annað enn at máa burturav inntøkugrundarlagnum hjá kommununum.
Í oktober 2017 vórðu til dømis broytingar gjørdar í fyritíðarpensjónunum, sum kostaðu kommununum omanfyri 25 mió. kr. í mistum skattainntøkum í 2018.
Væntast kann, at kommunurnar missa í minsta lagi hesa upphædd í 2019. Sostatt hevur kommunali geirin mist omanfyri 50 mió. kr. hesi tvey árini, samstundis sum landskassin í nevnda tíðarskeiði sparir uml. 20 mió. kr. í útreiðslum, orsakað av nevndu broytingum.
Fyri at seta í tølini í eitt størri høpi kann t.d. nevnast, at kommunurnar í Suðuroynni samanlagt høvdu eitt undirskot á 3 mió. kr. av eldraøkinum í 2018. Bara nevndu broytingar hjá landsstýrinum kosta kommununum í Suðuroynni uml. 4 mió. kr. í 2018, t.v.s. 1 mió. kr. meir enn samlaða undirskotið hjá øllum kommununum í Suðuroynni var í 2018.
Í Sandoynni minkaðu samlaðu skattainntøkurnar í 2018 við 1,034 mió. kr. Um landsstýrið ikki hevði gjørt hetta inntriv mótvegis kommunala geiranum, so høvdu skattainntøkurnar í Sandoynni í staðin vaksið við góðum 100.000 kr. í 2018.
Ikki tí, kommunurnar norðanfjørðs skulu eisini djúpt niður í kommunukassarnar fyri at fíggja ágangin hjá landsstýrinum, men tað eru tær kommunur, ið eru ringast fyri, sum eru fyrstar at rópa varskó.
Løgmaður hevur síðani givið lyfti um, at kommunurnar skuldu haldast skaðaleysar, og at kommunurnar samanlagt ikki skulu vera fyri fíggjarligum missi vegna lógaruppskot hjá sitandi samgongu.
Trupulleikin er, at løgmaður hevur givið Fíggjarmálaráðnum uppgávuna at tryggja, at kommunurnar verða hildnar skaðaleysar, men Fíggjarmálaráðið ger einki fyri at loysa uppgávuna.
Í staðin harmast landstýriskvinnan um ójavnan, sum er millum kommunur, og ymisleikan av vælferðartænastum kring landið, ein ójavna, sum hon sjálv hevur skundað undir og er við til at fasthalda.
At havt aðrar 50 mió. kr. at brúkt til vælferðina hjá ungum eins og gomlum hevði í øllum førum gjørt stóran mun í kommunala geiranum og hjá øllum borgarum landsins.
Kommunufelagið


text:
Tað hendi nógv í Føroyum, frá tí at farið varð undir at byggja stállínuskipini, sum kollveltu skipaflotan, við tað at stásiligu stállínuskipini avloystu gomlu træskipini og sluppirnar, sum vóru gamlar og nógvar í sera ringum standi.
Fyrsta stállínuskipið kom til landið seint í 1956, og síðani komu tey í stórum tali, fleiri hvørt einasta ár.
Í hesum tíðarskeiðinum sum hendan bókin snýr seg um, frá 1962 til 1964, komu umleið 30 nýggir stállínubátar til klandið.
Teir komu til allar partar av landinum, Suðuroynna, Sandoynna, Vágar, Streymoy, Eysturoy og til Norðoyggjar.
Eftir at Tórshavnar Skipasmiðja hevði bygt “Porkening”, og síðani bygdi aðrar bátar eisini, vildi Skála Skipasmiðja eisini sleppa upp í part, og í 1963 var fyrsta stállínuskipið av Skála liðugt. Tað var “Boðanes”.
Føroysku skipasmiðjurnar kláraðu ikki at byggja øll skipini sum komu, og tí vórðu eisini línubátar bygdir á norskum skipasmiðjum, í Fraklandi og í Eysturtýsklandi, ella DDR.
Tað er eisini í hesi tíðini, at fleiri leggja um at royna eftir sild við nót, og tí hevur bókin undirheitið: í aðra vinnu.
Bátar sum vórðu bygdir, høvdu línu umborð, tá teir komu til andið, men teir løgdu um til nót alt fyri eitt, og fóru ongantíð á línuveiðu. Summir vóru línubáta eitt skifti, og løgdu síðani um til nót.
Tað var ymiskt hvussu tað gekst hjá hesum stásiligu skipunum, nøkur høvdu stórar trupulleikar frá byrjan, so túrarnir gjørdust væl longi enn roknað varð við.
Og tá so nógv skip komu í flotan eftir stuttari tíð, hendu tíverri eisini onkur óhapp, at menn sjólótust.
Teir vóru nakrir sum ikki bóru boð í bý árini frá 1962 til 1964.
Bókin er góðar 300 síður til støddar.
Um tú veitst okkurt, sum VP ikki veit - skriva so til vp@vp.fo


text:
Viðskiftatreytir
Í feltinum í vinstru síðu kanst tú lesa um viðskiftatreytir og aðrar mannagongdir ímillum Suðuroyar Sparikassa og teg sum kunda.
Millum annað er ein kunngerð sett í gildi, sum ger, at allir kundar í Suðuroyar Sparikassa, stovnaðir eftir 1. januar 1999, skulu út fylla skjal um hvítvasking. Kunngerðin er ein liður í at fyribyrgja hvítvaski og fígging av yvirgangsvirksemi.
Somuleiðis er mannagongd í samband við klagumøguleikar. Suðuroyar Sparikassi leggur dent á at veita góða ráðgeving, men vit eru øll "bara" menniskjur og tað kann koma fyri, at tú sum kundi ikki følir teg rætt viðfarnan.


text:
Rørslufagnaður kring landið
Fyrsta summardag í mai 2018, fór tiltakið Rørslufagnaður av bakkastokki fyri fyrstu ferð. Tað var eitt væleydnað og rørandi tiltak, har umleið 3.000 fólk savnaðust á Vaglinum í Havn. Tiltakið var somikið væl móttikið at Fólkaheilsuráðið avgjørdi at geva øðrum kommunum, ið eru partur av verkætlanini ABC fyri sálarliga heilsu, møguleika fyri at skipa fyri sama tiltaki í sínum nærumhvørvi í ár. Hetta hevur ført við sær at bæði Vágs kommuna, Tórshavnar kommuna og Sunda kommuna fara at skipa fyri Rørslufagnaðinum í ár.
Eitt øðrvísi tiltak
Rørslufagnaðurin er eitt ABC tiltak, ið leggur dent á
boðskapirnar: ver virkin, ver saman og ver hugbundin. Hetta eru boðskapir, ið
vísa á, hvat hevur góða ávirkan á bæði sálarligu og kropsligu heilsuna. Endamálið
við Rørslufagnaðinum er at fáa ein breiðan skara av fólki at røra seg saman við
øðrum á ein stuttligan, meiningsfullan og litríkan hátt, og skapa ein
fagnaðardag fyri ymisk ættarlið. Luttakarar heilt frá pinkubørnum í barnavogni
til búfólk á ellisheimum kunnu luttaka.
Rørslufagnaðurin byrjar við einari litfagrari gongu, har tú
kanst luttaka akkurát, sum tú ert; til gongu, við stavi ella høkjum, rullistóli
o.s.fr. og kanst venda við, sum tað passar tær. Teinurin verður styttri í ár
enn í fjør, tí endamálið er ikki at ganga so langt, men at savna ymisk fólk til
eina hugnaliga løtu við rørslu. Aftaná kunnu luttakarar fáa ókeypis frukt og
vatn, og møguleiki er at royna alskyns virksemi, ið er ymiskt alt eftir, hvør
kommuna skipar fyri.
Heitt verður á fólk um at lata seg í okkurt litfagurt og
hava egnan kopp við, tí vit miða eftir at brúka so lítið av burturkasti sum
gjørligt.
Byrjar fyrst í mai
Vágs-, Sunda- og Tvøroyrar kommuna skulu royna seg við
Rørslufagnaðinum fyri fyrstu ferð í ár og Tórshavnar kommuna fer í ár í enn
størri mun at seta sín dám á tiltakið. Tiltakið verður tillagað ymsu
umhvørvinum.
Vágs kommuna skipar fyri fyrsta Rørslufagnaðinum í 2019.
Rørslufagnaðurin verður 3. mai 2019 í sambandi við mentanarvikuna í Vági.
Tiltakið byrjar við Vágs Skúla kl. 11.00.
Tórshavnar kommuna skipar fyri Rørslufagnaðinum 24. mai
2019. Tiltakið byrjar á parkeringsplássinum við Badmintonhøllina kl.10.00.
Sunda kommuna skipar fyri Rørslufagnaðinum 29. mai 2019.
Tiltakið byrjar kl.10.00 á ítróttarøkinum við Margáir.
Vit ynskja øllum ein góðan Rørslufagnað og vilja heita á
fólk um at taka onkran við, sum tit halda høvdu fingið gleði av at luttikið á
Rørslufagnaðinum.


text:
Tíðindaskriv frá Svani
Svanur, sum er ítróttarfelag fyri fólk við rørðslu- og menningartarni í Eysturoy, hevur tey seinastu átta árini skipað fyri einari cup-kapping í boccia, ið kallast Svana Cup. Henda kappingin verður í Løkshøll í Runavík leygardagin 23. Septembur kl. 13.00.
Kappast verður í boccia fyri rørðslu- og menningartarnað. Boccia er eitt sera spennandi bóltspæl, har øll kunnu vera við, uttan mun til aldur, stødd, og fysisk evni. Tað eru tveir luttakarar í Boccia í hvørjum spæli, og endamálið er at kasta sínar bóltar so tætt upp at málbóltinum sum til ber. 13 bóltar eru við í spælinum: 6 bláir, 6 reyðir og 1 hvítur málbóltur.
Í nøkur ár hava vit valt, at hava eina kapping fyri áskoðararnar eisini, har tey, sum annars kappast leggja lag á. Hetta er sera spennandi og skemtingarsamt bæði fyri brúkarar og áskoðarar. So á skránni í ár vera fýra kappingar:
- Kvinnur við menningartarni
- Menn við menningartarni
- Kvinnur og menn við rørðslutarni
- Áskoðarar
Etly Nord Højgaard, býráðslimur í Runavíkar kommunu, fer at seta tiltakið. Eftir setanina verður kappast, og nummar 1, 2 og 3 í hvørjari kapping fáa heiðursmerki.
Vit miðað ímóti at fáa eina hugnaliga løtu við síðuna av kappingina eisini, har okkurt gott verður at fáa. Sí eisini kunning á heimasíðuni hjá Svani www.svanur.fo.
Tey, ið ynskja at luttaka, verða vinaliga biðin um at boða frá luttøku á svanur@svanur.fo.
Tað kostar 100 kr. at luttaka.


text:
Manchester
Manchester er ein stórbýur í útnyrðingshorninum av Onglandi. Býurin hevði gott 545.000 íbúgvar í 2017.[1]
Manchester er nakað eystan fyri Liverpool; men ein gryvja er grivin frá Írska sjónum inn til býin, so heilt stór farmaskip kunna fara hagar. Í býnum eru nógvar stórar verksmiðjur, sum gera bummulstoy, sum so aftur verður útflutt um Liverpool. Har eru eisini stór margarin- og sápuvirki.
Hygg eisini at[rætta | rætta wikitekst]
Slóðir úteftir[rætta | rætta wikitekst]
- Heimasíða: manchester.gov.uk
- Býurin á kortinum: osm
Keldur[rætta | rætta wikitekst]
- ↑ "Population estimates for UK, England and Wales, Scotland and Northern Ireland", ons.gov.uk (enskt)


text:
Nýggjasta uppgerðin vísur, at samlaða útlátið av vakstrarhúsgassi, sum annars hevur verið rættiliga støðugt seinastu fimtan árini, vaks munandi í 2017. Í fjør fór útlátið fyri fyrstu ferð upp um 1 mió. tons av CO2 eindum. Útlátið í 2017 var 20 % hægri enn í 2016. Størsti munurin millum árini er, at fiskiskip, serlig tey útlendsku, bunkraðu munandi meira olju í fjør enn í 2016. Um vit ikki telja útlendsku fiskiskipini við, var samlaða økingin á leið 8 %. Tá eru bunkringar hjá føroyskum fiskiskipum uttanlands ikki taldar við.
Av samlaðu økingini í útlátinum upp á 8 % áttu føroysk fiskiskip góð 4 %, ídnaðurin 2,5 %, nýtsla av kølievninum (sterkum vakstrarhúsgassi) knapt 1 % og akfør eisini knapt 1 %.
Myndin niðanfyri vísir, hvussu gongdin hevur verið í útlátinum í ymiskum útlátsbólkum frá 1990 til 2017.
Um tú hevur spurningar ella viðmerkingar er tú vælkomin at ringja til Umhvørvisstovuna, telefon 342400, ella at senda okkum ein teldupost us@us.fo« Aftur
Verkætlanin at gera Sandoyartunnili…
16-05-2019
SEV ætlar at víðkað upplandið hjá V…
13-05-2019
Føroyakortið vorðið føroyskt
03-05-2019
Biogassverkið fingið umhvørvisgóðke…
24-04-2019
Umhvørvisárinsmeting av biogassverk…
04-04-2019
Nýggj AMAP frágreiðing
02-04-2019
Landkortini yvirtikin
01-04-2019
Viðv. umsókn/tilboði uppá loyvi ti…
29-03-2019
Viðmerkingar um pumpuskipan í Suðri
20-03-2019
Nýggj norðurlendsk mál fyri umhvørv…
11-03-2019


text:
Vit fóru norð leygardag og ætlaðu okkum til gudstænastuna í gjónni. Ein so fín brúgv er komin at liggja í dansistovutúninum, skal kanska koma í staðin fyri brúnna omanfyri Lítlafløtt, sum kortini sær út til at vera fín. Sama slag brúgv, sum ein sær ymsastaðni í Havn.
Vit fóru ein túr í Gjáargarð, har er lívligt og liviligt á sumri. Tey hava umskipað matstovuna, so at hon er nógv ljósari og rúmari. Tey selja forkunnug postkort, vit tosaðu eitt sindur um, hvør henda kona, sum situr og mjólkar man vera, og um tað er loyvt at taka eina gamla mynd og gera til postkort, einki stóð á kortinum um, hvør hon var, ella hvar myndin var tikin.
Síðani gerkk leiðin niðan á Nasa, fitt av ferðafólki var á ferð. Og sjálvandi var ferðavinna okkara samtalsevni. Tað var gott geingi og turt, vit fóru ikki út um gjaldsportrið. Hugsi bara : púra beint! í hvussu er, til politikarar hava funnið útav at lata útøkini fáa sín part av tí nógv umrødda inntøkuvøkstrinum í ferðavinnuni.
Hopi tey fáa nokk pengar til at gera gøtuna betri og stikið meira trygt.


text:
Tørvar
tær íblástur til romantikkin á valentinsmessu, sum verður í næstum? Hósdagin
14. februar verður heimurin málaður reyður við hjørtum, og Havnin er einki
undantak. Handlar og blómubindarar hava gjørt nógv burturúr degnum, og somuleiðis hava matstovur og gistingarhús spent seg út. Niðanfyri hava vit savnað nøkur hugskot til tín romantiska
valentinsdag í Havn.
GISTINGARHÚS: ROMANTISK NÁTT Á 62N
Kundi tú hugsa tær eina romantiska nátt á
62N Hotel? Hósdagin 14. februar bjóðar 62N Hotel gisting í dupult kamari fyri
einans kr. 495,- íroknaður morgunmatur.
Bíleggið á hotel@62n.fo ella á tel 50 06 00.
Hvat: Gisting
Hvar: 62N
Nær: Hósdagin 14. februar
MATSTOVA: VALENTINES DAGUR Í FRUMBITA
Hóskvøldið 14. februar verður valentines
dagur hátíðarhildin í Frumbita við trimum rættum og drykkjuvørum afturvið fyri
einans kr. 500,-
Matarseðilin sær soleiðis út:
·
Hummarasuppa við rækjum, várleyki
og súrróma
·
Risstokt lambstjógv við perluleyki,
brokkolini og harissa sós
·
Sjókulátaterta við jarðber og
hindberjaísi
Hvat: Matur
Hvar: Frumbiti
Nær: Hósdagin 14. februar
FRUMSÝNING: IF BEALE STREET COULD TALK
Hvørt hóskvøld leggjast nýggir filmar afturat skránni hjá Havnar Bio, og um tú ikki nær frumsýningina, eru fleiri aðrir dagar at nýta høvi at síggja filmarnar.
Hesa vikuna er tað filmurin If Beale Street Could Talk, sum av mongum verður mettur at vera frontrunner til eina Oscar tilnevning fyri besta film síðst í februar.
Filmar skulu síggjast í felag, so hví ikki nýta høvi á valentinsmessu?! Hvat:
FilmurHvar:
Havnar BioNær:
Hósdagin 14. februar kl. 20
VALENTINE TILBOÐ: FORKELA MAKAN
Forkela makan, og bjóða oman til ein betri
bita á Katrinu Christiansen. Tað steðgar tó ikki her, tí tú kanst eisini gista
á Hotel Hafnia og fáa sertilboð á valentinsmessu:
·
Fyri hvønn í standard dupult
kamari við mati kr. 795,-
·
Fyri hvønn í Nordic dupult kamari
við mati kr. 895,-
Stórt morgunmatarborð við øllum hugsandi er
íroknað. Bílegging fer fram á www.hafnia.fo
Hvat: Gisting og matur
Hvar: Katrina Christiansen og
Hotel Hafnia
Nær: Hósdagin 14. februar
VALENTINSMATSKRÁ: BJÓÐA EINUM TÚ ELSKAR
Á FÚTASTOVU
Fútastova bjóðar romantiska matskrá á valentinsmessu. Kokkarnir hava sett saman
eina matskrá, sum osar av romantikki. Bjóða makanum við til:
·
Hummarabisque við jákupsskeljum og
dild
·
Millumrivjasneið við tomat,
sellerírót og bordelaise
·
Blóðappelsinkrapi við
stjørnuaniskremi og hvítari sjokolátu
Kostnaður kr. 800,- fyri tvey, tvær ella
tveir og kostnaður við vínskrá kr. 1.200,- fyri tvey, tvær ella tveir.
Bílegging fer fram á www.futastova.fo
Til ber eisini at njóta valentinsmessu á
øðrum matstovum Heima í Havn. Hyggið á facebook, og lesið matarseðilin. Har
verður bæði romantiskt og góður matur.
Hvat: Matur
Hvar: Fútastova
Nær: Hósdagin 14. februar
OKKURT SØTT: SIG TAÐ VIÐ KØKU
Á valentinsmessu ber til at bíleggja serliga køku til ein, ið tú er góð/ur við.
Tú avgerð sjálv/ur tekstin, ið stendur omaná køkuni.
Ring oman í Kaffihúsið á tel 35 87 87 áðrenn mikudagin 13. februar kl. 15 við
tíni bílegging og ynskjum.
Talan er um eina lagkøku við hindber og vaniljukrem við áleið 4-5 stykkjum. Kostnaðurin
fyri køkuna er kr. 250,-
Hvat: Køkur
Hvar: Kaffihúsið
Nær: Hósdagin 14. februar
AFTERNOON TEA: ROMANTIKKUR YVIRI VIÐ
STROND
Komið við ein túr Yvir við Strond og verði forkelaði við Afternoon Tea í
hugnaligu matstovuni hjá Havgrím Seaside Hotel. Somuleiðis verður høvi at
steðga eina nátt, og njóta góðan morgunmat dagin eftir.
Lesið meira á www.havgrim.fo
Hvat: Afternoon tea og gisting
Hvar: Havgrím Seaside Hotel
Nær: Hósdagin 14. februar
VALENTINES PUB QUIZ: DISNEY ROMANTIKKUR
Á valentinsmessu verður eisini romantikkur í Mikkeller. Hetta kvøldið verður
ein serlig útgáva av pub quiz, sum fer at snúgva seg um romantisk Disney
ævintýr.
Tak makan undir armin og luttak í
quiz’inum. Tað verður romantiskt!
Hvat: Pub quiz
Hvar: Mikkeller
Nær: Hósdagin 14. februar kl.
20
VALENTINSMATSKRÁ: ROMANTISKT SUSHI
Á valentinsmessu verður matarskráin í Etika fylt við kærleika. Frá kl. 17 og
restina av kvøldinum er bert møguligt at bíleggja úr valentinsmatarskránni.
·
Forrættur, høvuðsrættur og dessert
við kaffi/te kr. 329,- fyri hvønn
·
Forrættur, høvuðsrættur og dessert
við víni og kaffi/te kr. 399,- fyri hvønn
Bíleggið borð á www.etika.fo
Hvat: Sushi
Hvar: Etika
Nær: Hósdagin 14. februar
GIST OG VIST: VALENTINES DAGUR Á HVONN OG
HOTEL TÓRSHAVN
Bíleggið gisting á Hotel Tórshavn og latið
starvsfólkini á staðnum hjúkla um tykkum. Tit gista í dupultum kamari, og fáa lekra
sjokolátu við inn á borðið.
Síðani verður borðreitt í matstovuni við
200 gr. Hereford steak við salati, kipsi og sós. Omaná verður ísur to share og
kaffi/te.
Alt hetta fyri kr. 685,- fyri hvønn.
Bíleggið pláss á www.hoteltorshavn.fo
ella á tel 35 00 00.
Hvat: Gist og vist
Hvar: Hvonn og Hotel Tórshavn
Nær: Hósdagin 14. februar
Far eisini ein túr til handils í hugnaligu Havnini. Mánadag til og við
fríggjadag hava flest allir handlar opið til kl. 17.30, og leygardag til kl.
16, tó hevur SMS opið til kl. 18. Handlarnar sær tú her.
Hetta er bert ein brellbiti av tí sum hendir í Havnini á valentinsmessu, sí
enn fleiri tiltøk her. Eisini ber til at síggja gistingarmøguleikar her.
Sí yvirlit yvir kaffi- og matstovur her
.
Pssst...minst til blómurnar!


text:
Sangir vit Elska (Mítt Land)
Alex Bærendsen, Blátt, Hálvgum 4, Hjarnar, Jens Marni Hansen, Kim Hansen, Mark No Limits, Martin Joensen, Páll Finnur Páll, Plúmm, Signar í Homrum, Simon von Konoy, Símun úr Konoy, Stanley Samuelsen
Buy
Kvinna Vol. 2
Anna Faroe, Anna Katrin Egilstrøð, Annika Hoydal, Arnfríð Lützen, Eivør, Evi Tausen, Guðrið Hansdóttir, Jensina, Katrina, Kristel Lisberg, Lena Anderssen, Lív Næs, Nicolina, Sølva, Tórshavnar Big Band, Unn Patursson
Buy
Popp List 9
Bárður Johannesen, Eivør, Eyðun Nolsøe, Hamferð, Kim Hansen, Lyon Hansen, Magnus á Stongum, Marius, Marius Ziska, MonkeyRat, Páll Finnur Páll, Teitur, Tollarar Og Syndarar / T.O.S., Unn Patursson, Various Artists, Ævintýraferðin
Buy


text:
Føroyska íkastið á altjóða gastronomiska pallinum er ræsti smakkurin. Hesin eyðkendi smakkur er hornasteinurin í føroyska køkinum. Eitt úrslit av samansettum fyribrigdum í føroysku náttúruni og av kynstrum hjá nógvum ættarliðum. Tað ræsta er forna søgan um at lívbjarga sær í Føroyum í øldir, men eisini nýggja ímyndin hjá ungu føroysku kokkunum á matstovunum, at skapa føroyskt aðalrot sum ein nútímans raffineraðan smakk.
Hvat hóskar seg at drekka aftur við røstum?
Fyri at svara hesum spurningi, mugu vit fyrst spyrja, hvussu ræst smakkar?
Ber yvirhøvur til at lýsa so samansettan smakk sum tað ræsta í orðum?
Vit kunnu royna at brúka vísindina at seta orð á ta sensoriska uppliving vit fáa í góman av tí ræsta. Í stuttum kunnu vit á akademiskum máli siga, at tað ræsta ber brá av umami.
Vit kenna teir fýra grundsmakkirnar súrt, søtt, salt og beiskt. Tann fimti og meira ókendi grundsmakkurin nevnist umami. Einans 20 ár eru liðin síðan umami varð viðurkent sum ein grundsmakkur. Heitið umami er japanskt og merkir smakkgott. Evnafrøðiliga er tað aminosýran glutaminsýra, ið eyðmerkir serliga umami smakkin. Í gómanum finnast serligir umami reseptorar, ið staðfesta smakk, tá ið glutaminsýru jónin glutamat er í nánd. Umami smakkur kemur millum annað fram í kjøti, fiski ella grønmeti, tá ið protein verður fermenterað. Um tað er í parmesan osti, Worchester sós, japanskari miso, turrum fiski ella røstum kjøti, so er tað sami grundsmakkur av umami.
Tá ið vit skulu seta saman mat og drekka, eiga vit at leggja dent á bæði høvuðsrávøruna og tilhoyrið/sósina. Viðhvørt er tað sterkt smakkandi tilhoyrið/sósin, sum avgerð, hvat hóskar seg at drekka afturvið og í øðrum høpi er tað høvuðsrávøran sjálv.
Ræstur fiskur og garnatálg
Ikki kann tað koma óvart á, at her hóskar øl og snaps væl afturvið. Ljóst øl við miðal beiskleika og løttum humli- og maltsmakki hóskar væl til sum samanspæl ella undirspæl. Men garnatálgin krevur eitt reinsandi mótspæl. Her hóskar ein sterkur og ísakaldur norðurlendskur snapsur til, ið ikki er parfumeraður ov nógv, men sum megnar at reinsa góman fyri snik.
Ræst kjøt og súpan
Ein hálvmyrk og sterk bjór við meira fyllu og humlu- og maltsmakki hóskar væl til sum samanspæl til kraftmikla ræsta smakkin. Tað kann vera ein kraftmikil gulløl ella tað meira aromatiska klassik slagið. Steikir tú ræst kjøt í ovninum og dámar væl vín, so kanst tú royna kraftmikið suðurafrikanskt reyðvín úr drúvuni Pinotage afturvið sum frukt mótspæl.
Turrur fiskur (og spik)
Her hóskar aftur ein ljós øl við miðal beiskleika og løttum humli- og maltsmakki væl til sum samanspæl. Tey sum velja at eta spik afturvið kunna við fyrimuni njóta ein sterkan og svalligan norðurlendskan snaps, ið ikki er parfumeraður ov nógv.
Turt kjøt
Ein ljós øl við miðal beiskleika og løttum humli- og maltsmakki hóskar væl til sum samanspæl. Hevur onkur hug at royna okkurt nýtt, so hóskar kalt, turt (ikki-søtt) Amontillado sjerri væl afturvið sum samanspæl. Sjerri fær umami-smakkin meira fram í turra kjøtinum.
Hvat merkir tað at 'hóska afturvið' kunna vit rímiliga spyrja?
Nógvar drykkivørur kunnu smakka frálíkt í sjálvum sær, men tað er í leikinum afturvið mati – í samanspælinum ella í mótspælinum – at alt rennur saman í hægri eind, – harmoni.
Í stuttum so spæla lættir drykkir saman við løttum mati og kraftmiklir drykkir spæla saman við kraftmiklum mati.
Ein lættur/ kraftmikil drykkur samsvarar bæði við alkoholstyrki, luktstyrki, smakkstyrki og gómakenslu til matin.
Ein kryddaður drykkur spælir somuleiðis saman við kryddaðum mati.
Drykkir við beiskleika (humla, urtir, garvasýra) spæla væl upp ímóti feitum mati.
Drykkir við søtleika spæla væl upp ímóti søltum, feitum og sterkum (umami ríkum) mati.


text:
Tríggjar av høvuðssøgunum á CEV úr Føroyum
Hóast lítlar og fjarskotnar, so gevur tað afturljóð kring Evropa, tá Føroyar skipa fyri altjóða flogbóltskappingum, tí í dag eru ikki færri enn tríggjar av høvuðssøgum á heimasíðuni hjá evropeisku flogbóltssamgonuni CEV frá EM-undankappingini í Føroyum í hesum døgum.
Heimasíðan hjá CEV er á www.cev.eu
Ein av søgunum er frá fjórðings- og hálvfinalu-umfarinum leygardagin, sum kann lesast her.
Ein onnur søga er um bólkaspælið fríggjadagin, sum kann lesast her.
Og triðja søgan er um Kópakonuna, sum bestu leikararnir í kappingini fáa eina mini-standmynd av. Tað kann lesast her.


text:
Vit vóru fimm í Bókastevi, sum fóru niðan í góðari tíð. Settu okkum væl til rættis og ótu eina leskiliga máltíð frá SMAKKA.
Bókastev hevur havt Karitas á skránni fyri nøkrum árum síðani (ein bloggur er um hvørja av teimum 19. jan. og 13.feb. 2013) so tað var sera spennandi at skula síggja og hoyra Kristin Marju. Og vit vóru ikki sviknar, hon helt eina stuttliga, livandi upplýsandi talu.
Síðani var samrøðan millum Gunnvør og Kristina Marju, og mann hoyrdi beinanvegin, hvussu gjølla Gunnvør hevur lisið og granskað bøkurnar, og hvussu góður rapportur var ímillum báðar. Deiligt at fáa bøkurnar frískaðar uppaftur.
Eitt annað sum var lívgandi var at hoyra høvundin rósa Edwardi Fuglø fyri permumyndirnar tvær, sum kunna lesast sum ein framhaldssøga í sær sjálvum um menningina hjá Karitas
Altíð deiligt at vera saman við mínum bókarvinum


text:
Orð: Hans Andrias Djurhuus
Lag: Johann Crüger (Jesus, kom og hjá mær)
1. Sov nú, barn, í Harrans hond,
sløkt er ljós á hesum sinni,
brostin eru lívsins bond,
ber tó ljós í hjarta inni.
Harrans eingil fer við tær
heim í faðirs fagra garð.
2. Sov nú barn, tú vaknar brátt,
har ið lívsins blómur anga,
var enn tung tær síðsta nátt,
millum rósur skalt tú ganga.
Jesuspápi leiðir teg,
gakk tú trygt um deyðans veg.
3. Veit eg land, ið vakurt er,
vakrari enn foldin henda,
rósuleyv hvør runnur ber,
har man ævin aldri enda,
har er sløkt hvørt sorgartár,
har er lívsins rætta vár.
4. Sov tí barn í Harrans hond,
hvíl teg undir grønum flagi,
tað er vánt á hesi strond,
sótt og kuldi eiga ræði,
her er ótti, sorg og frykt,
men í Harrans hond er trygt.


text:
Í morgin er heiligdagur og harvið frídagur. Bussarnir í størstur kommununui í landinum halda eisini frí Dýra Biðidag.
Tórshavnar Kommuna ger á heimasíðu sínari vart við, at Dýra Biðidag koyra bussarnir hjá Bussleiðini ikki.
Eingin koyring í morgin
Tórshavnar Kommuna boðar frá, at bussleiðin ikki koyrir Dýra Biðidag
Reyðu og hvítu bussarnir verða ikki at síggja runt í høvuðsstaðnum í morgin
Í morgin er heiligdagur og harvið frídagur. Bussarnir í størstur kommununui í landinum halda eisini frí Dýra Biðidag.


text:
Kamera 1
https://youtu.be/2LAVT5MbjZk
Kamera 2
https://youtu.be/SrvLWpepHJE
Mere
Róðrarsamband Føroya fer at heiðra rógvarunum, ið luttóku til EM og HM kappingarnar í inniróðri, sum hava verið í januar og februar í ár.
Føroysku rógvararnir fingu sera góð úrslit í báðum kappingunum. Rógvararnir komu aftur frá EM kappingini við tilsamans fimm gull, trimum silvur og tveimum bronsu heiðursmerkjum. Í HM kappingini, sum júst hevur verið í Los Angeles, fingu tey eitt gull, eitt silvur og eitt bronsu heiðursmerki, umframt tvey gull heiðursmerkir í Beach Sprints.
Móttøkan verður í ÍSF-húsinum í morgin, hósdagin 28. februar, kl. 17.15. Øll eru hjartaliga vælkomin.
Mere
Í leinkjuni niðanfyri síggjast úrslit frá EM í inniróðri 2019.
European Rowing Indoor Championship
Mere
Aðalfundurin verður leygardagin 23. mars 2019, kl. 12.00 í ÍSF-húsinum við hesi skrá:
Val av orðstýrara
Formaðurin greiðir frá virki sambandsins í farna ári
Kassameistarin leggur fram grannskoðaðan roknskap
Innkomin mál
Ásetan av stevnudagfesting til næsta kappingarár
Ásetan av atgongumerkjaprísi
Val av nevndum og eykamonnum
Ymiskt
Uppskot til viðgerðar á aðalfundinum skulu vera RSF í hendi í seinasta lagi 21. februar 2019.
Mere


text:
Beinleiðis stroyming: Landsfundur hjá Fólkaflokkinum
Fólkaflokkurin hevur landsfund í SALT á Drelnesi í dag. Fundurin byrjar kl. 11.00
Til ber at stroyma landsfundin her.
Skrá
Kl. 11.00 Jørgen Niclasen, floksformaður, ber fram formansrøðu. Eisini koma tingfólk floksins at leggja fram.
Kl. 12.30 Matarsteðgur
Kl. 13.15 Gestarøðarar:
Bjarni Benadiktson, formaður í íslendska Sjálvstýrisflokkinum og fíggjarmálaráharri. Hann verður 1. Gestarøðarin.
Pól Huus Sólstein, stjóri, fer at leggja fram, har heitið á framløguni er: “Fiskivinnan, ein tíðarspegil”.
Rúnar Reistrup fer leggja fram undir heitinum: “Hvussu fáa Føroyar fleiri nýskapandi vinnur”.
Guðmundur Joensen, stjóri í Ítróttaháskúlanum í Vági, fer at leggja fram um byrjanina av skúlanum og framtíðarvisjónir.
Beinir Johannsen, HUXA, leggur fram uppskot, hvussu vit gera lærlingaøki meira áhugvert hjá ungdómi at søkja.
15.00 Kaffisteðgur
15.15 Orðið er frítt. Øll kunnu leggja fram, viðmerkja, spyrja ella kritisera.
18.00 Samanuntøka.
19.00. Fólkaflokkurin bjóðar døgurða í SALT á Drelnesi.


text:
FM2019 í inniróðri
Nú eru einans fýra dagar til FM í inniróðri. Kappast verður í fimleikarhøllini í skúlanum við Løgmannabreyt tann 9. mars 2019 klokkan 10 og úteftir. Innviging verður frá kl. 8.
Timeldingingarfreistin er mikudagin 6. mars, og kostar tað 100 kr. fyri hvønn luttakara. Gjaldast skal, tá møtt verður til kapping.
Rógvarar, ið hava luttikið í prixkappingini í vetur, hava longu goldið fyri luttøku í FM kappingini. Neyðugt er kortini hjá teimum at melda seg til FM.
Tað er hvussu nógv ár, tú fyllur í ár, sum avgerð hvørjum bólki, tú rørt í. Fyllur tú 14 í ár, so er tað uttan týdning um tú fyllur 1/1 ella 31/12. Bólkurin er 14 ár.
Meldað verður til á innirodur@rsf.fo. Upplýs fult navn, føðingardag, felag. Upplýs eisini vektbólk, har tað er viðkomandi.
Vektbólkar:
Lættvekt kvinnur er upp til 61,5 kg
Lættvekt menn er upp til 75 kg
Niðanfyri síggjast bólkanir deildir eftir aldri:
Bólkur 1. Dreingir 12 ár og yndri. Rógva í 2 min
Bólkur 2. Gentur 12 ár og yngri. Rógva í 2 min
Bólkur 3. Dreingir 13 ár. Rógva í 3 min
Bólkur 4. Gentur 13 àr Rógva í 3 min
Bólkur 5. Dreingir 14 Rógva í 4 min
Bólkur 6 .Gentur 14 ár Rógva 4 min
Fyri bólkarnir frá 7. til 32. er teinurin, ið skal rógvast, 2000m
Bólkur 7. Dreingir 15 ár
Bólkur 8. Gentur 15 ár.
Bólkur 9. Dreingir U19
Bólkur 10. Gentur U19
Bólkur 11. Menn U23 lættvekt
Bólkur 12. Kvinnur U23 lættvekt
Bólkur 13. Menn U23 tungvekt
Bólkur 14. Kvinnur U23 tungvekt
Bólkur 15. Menn 23-29 lættvekt
Bólkur 16. Kvinnur 23-29 lættvekt
Bólkur 17. Menn 23-29 tungvekt
Bólkur 18. Kvinnur 23-29 tungvekt
Bólkur 19. Menn Opin
Bólkur 20. Kvinnur Opin
Bólkur 21. Menn 30-39 lættvekt
Bólkur 22. Kvinnur 30-39 Lættvekt
Bólkur 23. Menn 30-39 Tungvekt
Bólkur 24. Kvinnur 30-39 Tungvekt
Bólkur 25. Menn 40-49 lættvekt
Bólkur 26. Kvinnur 40-49 Lættvekt
Bólkur 27. Menn 40-49 Tungvekt
Bólkur 28. Kvinnur 40-49 Tungvekt
Bólkur 29. Menn 50+ Lættvekt
Bólkur 30. Kvinnur 50+ Lættvekt
Bólkur 31. Menn 50+ Tungvekt
Bólkur 32. Kvinnur 50+ Tungvekt
Pausa 30min.
Bólkur 33. Liðkapping – Dreingir og Gentur (6x500m)
Bólkur 34. Liðkapping – Kvinnur (6x500m)
Bólkur 35. Liðkapping – Menn (6x500m)
Starttíðir verða ásettar eftir, at tilmeldingarfreistin er farin.


text:
Tað endaði eisini við javnleiki í seinna venjingar-landsdystinum millum Litava og Føroyar. Sunnudagin gjørdist úrslitið 2-2, meðan tað týsmorgunin endaði 1-1.
Eftir málleysan fyrra hálvleik, kom Litava á odda í 72. minutti. 1-0 til heimaliðið sá eisini leingi út til at blíva úrslitið, men føroysku kvinnurnar vildu tað øðrvísi, og tær fingu eisini løn fyri stríðið. Í allar seinastu sekundunum fekk føroyska liðið horna, sum var sent væl inn fyri. Inn í øllum trunkanum fekk Birita Bergsdóttir Nielsen fótin á bóltin, og so var 1-1. Dómarin góðkendi málið, og so bleiv floytað av.
Føroyska liðið byrjaði soleiðis: Monika Biskopstø, Lív F. Arge, Rakul V. Magnussen, Heidi Sevdal, Sarita Maria Mittfoss, Olga Kristina Hansen (liðskipari), Katrina Akursmørk, Julia Naomi Mortensen, Ása á Reynatúgvu, Rebekka F. Benbakoura og Nadja Dam Johannesen.
Í seinna hálvleiki komu Ásla Johannesen, Eyðvør Klakstein, Birna T. Mikkelsen, Jacoba Langgaard, Birita Bergsdóttir Nielsen, Sara Samson Lamhauge og Margunn Lindholm á vøllin.
Í komandi EM-undankappng eru Føroyar í bólki saman við Noregi, Wales, Hvítarusslandi og Noruðurírlandi. Fyrsti dystur er tann 29. august, á heimavølli móti Wales.


text:
Giro d'Italia 2016
Giro d'Italia 2016 er tann 99. útgávan av Giro d'Italia. Súkklukappingin byrjar 6. mai 2016 við trimum kappingum í Niðurlondum og fer síðan inn í Frakland og síðan er restin av kappingini í Italia og endar 29. mai 2016 í Torino, Italia.
Innihaldsyvirlit
Lið og súkklarar[rætta | rætta wikitekst]
Danskir súkklarar[rætta | rætta wikitekst]
- Jakob Fuglsang súkklar fyri Astana
- Lars Bak súkklar fyri Lotto-Soudal
Teinarnir[rætta | rætta wikitekst]
Endaliga støðan[rætta | rætta wikitekst]
Høvuðskappingin - Maglia rosa[rætta | rætta wikitekst]
Stigkappingin[rætta | rætta wikitekst]
Fjallakappingin[rætta | rætta wikitekst]
Ungdómskappingin[rætta | rætta wikitekst]
Trofeo Fast Team kappingin[rætta | rætta wikitekst]
Trofeo Super Team[rætta | rætta wikitekst]


text:
Kristine Strecker Hestbech fer at hava fyrilestur um avbjóðingar í mun til javnstøðu í Løkshøll í Runavík mánakvøldið 10. august kl. 19:30
Hvør skal strúka skjúrturnar, tá maðurin ikki dugir, og konan ikki vil? Hetta er heiti á fyrilestri, sum Kristine Strecker Hestbech heldur fyri Demokratia mánakvøldið 10. august. Fyrilesturin snýr seg um avbjóðingar í mun til javnstøðu, bæði í samfelagnum og heima við hús.
Kristine Strecker Hestbech er útbúgvin gudfrøðingur. Hon er 41 ára gomul og hevur verið prestur í 12 ár, bæði í Danmark og í Føroyum.
Kristine Strecker Hestbech var limur í familju- og arbeiðskommisjónini, sum danska stjórnin setti til at gera frágreiðing um javnvág millum arbeiði og familjulív. Hendan javnvág kann vera torfør at raka hjá nógvum, og er ofta orsøkin til, at serliga kvinnur, ið hava familju, ikki átaka sær alt ov stóra ábyrgd í arbeiðslívinum, eitt nú sum politikarar.
Kristine Strecker Hestbech skipar eisini fyri pílagrímsferðum, bæði í Danmark og í Føroyum.
Hon er væl umtókt í Føroyum. Hennara tiltøk eru væl vitjað, og hon hevur evnini at bera ein boðskap fram á ein greiðan hátt, so at hann røkkur út til nógv fólk. Hetta kvøldið tosar hon so um avbjóðingar í mun til javnstøðu í samfelagnum og í familjuni.
Hesin fyrilestur er ein av mongum, sum Demokratia skipar fyri fyri at økja um javnstøðu í politikki.
Fyrilesturin verður í Løkshøll, Rókavegi 1, í Runavík. Tiltakið er alment og ókeypis. Øll eru hjartaliga vælkomin.


text:
Skráin er ein blanding av styttri og longri fyrilestrum, við nýggjari vitan og íblástri til fólk í og kring føroyskan havbúnað. Tað verða bæði føroyskir og útlendskir framløguhaldarar sum leggja fram á Aliráðstevnuni, og møguleikar verða eisini at netverka og hitta bæði nýggj og kend fólk í vinnuni og kring vinnuna.
Skráin byrjar kl. 9.45, tá Poul Michelsen, landsstýrismaður í uttanríkis- og vinnumálum fer at seta Aliráðstevnuna, og fakligi parturin endar kl. 17.
Frá kl. 17.45-22 verður veitsluhald á Hotel Føroyum við mati og ymiskum undirhaldi.
Skráin til Aliráðstevnuna sæst her


text:
Kafe Muh Muh
Projektir
Herfyri vóru vit í Tórshavn og handaðu ein gávukekk til Barnaheimið.
Hetta hugskotið, við gávuni til Barnaheimið, byrjaði fyrst í desember, tá ein kvinna úr Suðuroy ringdi og spurdi okkum, um vit vildu verða ein partur av einum lutaseðli, sjálvandi søgdu vit ja til tað.
Vit høvdu annars ikki planir um, at gera nakað tiltak hesi jólini, men so bleiv ikki.
Vit høvdu tveir vinningar frá einum gomlum lutaseðli, sum ikki vórðu avheintaðir, og tí kundu vit leggja hesar vinningarnir afturat hesum lutaseðili.
Vit ringdu til fyritøkur og seldu teimum lutaseðlar, og tað má eg siga, at blíðari fyritøkur finnur man ikki arðastani enn í Føroyum.
Vit spurdu eisini fólk ymsastaðni í landinum um, at selja lutaseðlanar fyri okkum, og tað gekk avbera væl.
Vit hava fyrr givið jólagávur til børnini á Barnaheiminum, men hesaferð gjørdu vit tað eitt sindur ørvísið.
Vit tosaðu við leiðsluna á Barnaheiminum um, hvat børnini ynsktu sær í jólagávu og skjótt bleiv greitt, at tey ynsktu sær eina uppliving.
Børnini á Barnaheiminum hava fyrr verið í Suðuroy á eini útferð og hetta dámdu øllum sera væl. Tí settu vit okkum í samband við Rib62, og tað gekk skjótt at stykkja eina útferð saman til tey.
Børnini á Barnaheiminum fara í summar á eina útferð út í Koltur, har undirhald og sangur verður ein partur av skránnið. Tá tey koma inn aftur á meginlandið, verður borðreitt við burgarum og pilsum, sum er stuðla av PM heilsølu. Eisini verður møguleiki hjá børnunum at fara í sauna og hitapottar.
Túrurin varar einar 7 tímar, og tað er vælumtókta fyritøkan Rib62, sum stendur fyri degnum.
Vit høvdu eisini eitt tombola í desember og ein lítlan lutaseðil í Á-handlinum í Skopun, sum eyðnaðist sera væl.
Nakað av peninginum bleiv brúkt til útferðina og restin bleiv brúkt til at keypa jólagávur til børn, hvørs foreldur eru fíggjarliga skerd og tískil ikki hava so góð ráð til jólagávur.
Eisini góvu vit nøkur gávukort til foreldruni at hesum børnum, so tey kundu keypa ein orduligan jóladøgurða og á henda hátt, kundu vit tryggja okkum, at eingin sat svangur á jólum.
Vit keyptu gávur til áleið 30 børn.
Vit fingu uml. 25.000kr inn fyri tiltakið og vit eru sera takksom fyri vælvildina frá Føroya fólki og Føroyskum fyritøkum.
Vit mugu eisini leggja afturat, at uttan vælvild frá fyritøkum ss. Kósin, Valdemar Lützen, EINFALT list, FíL, byolafsdottir, husogheim.fo, PM, PE á hálsi, Camp SkopunHagen á G!, NN-Service, BR, Klovnurin BUBU, Føroya Grótvirki, Súkluhandilin í Klaksvík, Kafé Breiðateig, A-handilin á Sandoynni og sjálvandi Rib62 hevði hetta ikki verði møguligt.
Stóra takk fyri stuðulin til tykkum øll og Harrans signað nýggjár.
Barna- og familjudagurin sum fyrstuferð av í 2016 er eitt afturvendandi tiltak.
10. Juni 2017 var aftur eina barna- og familjudagur í Skopun.
Vit høvdu sjálvandi lært av tiltakinum í 2016 og eitt sum vit mettu at vit máttu vera betur til tað var at biða um hjálp til sjálvt tiltaki so at Irdi, Sandra, Jóna og tey sum standa hesum trimum eisini kundu nyta dagin. Tí valdu vit at biða ein HF skúlaflokk koma suður at hjálpa okkum og teirra arbeiði lá ikki eftur tá dagurin var at enda komin.
Eisini vóru Irdi og Jóna allatíðina noyddar at minnast til at taka myndir tá tiltakið var í 2016 men hetta funnu vit eina góða loysn uppá. Myndamaðurin Petur Poulsen í er nærmasti granni hjá Jónu tók hesa uppgávu uppá seg og tað kunna tit síggja á myndunum undir greinini.
Veðrið var ikki orduliga við okkum hesaferð men av tí, at vit sum so ikki høvdu planlagt nakran aktivitet inni í samljóð so var gamaní at flyta aktivitetinar inn.
Gerhard Lognberg, borgarstjóri í Skopunar kommunu setti dagin fyri okkum og síðani var tað fari at spæla.
Líka sum undanfarna ár bjóðaðu vit skótum úr Tórshavn, Vága skot við bogaskjóting, Team Sandoy við Dart og B71 at spæla bólt, at verða við og geva gestunum eitt gott og stuttligt upplivilsi. Eisini høvdu vit nøkur fitt ross á vitjan og tey vóru væl vitjaði hóast veðrið ikki var av tí besta. Men tá man hevur tað stuttligt so merkir man ikki regni og vindin so væl.
Planuri var at hava eina framvísing av einum bjargingarbáta, har nakrir mans skuldu fara á sjógv og venda bjargingarbátinum. Men soleiðis var ikki. Veðrið var ikki tilvildar og tí máttu vit avlýsa hetta. Tó komu baði ambulansin og barndbilurin hjá Skopunar sløkkiligið og tað dámbu børnunum væl.
Tað merktiskt ikki at vit høvdu flutt kappinginar inn tí baði børnini og foreldruni vóru glaå tá tey fingu medaljunar um hálsin. Team Sandoy var í sínum nýggju hølum nyrri á ídnavarøkinum sum er góðar 4 min til gongu frá Samljóð har tiltakið var hildi. So vit eggjaðu øllum at vitja allar aktivitinar, tí vit høvdu kappingar í øllum ítróttargreinunum sum lutógu í tiltakinum.
Vit høvdu 4-hjularir koyrandi aftanfyri campingøkið og var hetta vælumtókt. Tað kostaði 50 kr. at sleppa og koyra ein túr.
Peningurin sum kom inn fyri tiltakið góu vit til viðgerðarheimið Frælsi á Eiði. Hetta er eitt projekt sum okkara væl kendi og fyrrverandi ungdómsvenjari hja B71 Martin Kúrberg rekur. Vit vilja hjálpa ungdóminum at uppliva naka nytt og fáa erfaringar uttan rúsevnir. Ungdómurin er okkara framtid og vit skulu hjálpa teimum, eisini um tey eru komin illa fyri og hava tiki skeivar avgerðir.
Les greining á in.fo við at frysta á leinkjuna: Gáva til viðgerðarheimið Frælsi á Eiðis
Barna- og familjudagur 2016 í Skopun
Barna- og familjudagur í Skopun
Vit í Rejoice Together vildu við hesum tiltaki geva aftur til okkara sutðlar og til samfelagið í verðuliga hevur staði aftanfyri okkum líka stuðla okkum heilt frá byrjan av.
Tað skuldi verða ein dagur har ein kundi royna ymiskt, sum annars ikki var at royna á oynni til dagligt. Hetta skuldi vera ein dagur har børnini vóru í fokus og ein springfjøl til at hjálpa foreldrum at spæla saman við síni børn.
Vit eggjaðu øllum til at vera 100% fokusera á tað tey gjørdu og lata telefoninar liggja eftur heima.
Vit settu okkum ísamband við eitt skótalið út Tórshavn og bóðu tey koma suður at vísa og læra børnini og foreldruni um hvat tað er at verða skóti.
Skótanir heldu til uttanfyri samljóð á eini græsfløtu. Har settu tey upp telt og gjørdu bál saman við gestunum.
Um sama mundi í 2016 var nógv fokur á dart í Sandoynni. Hetta tí at Team Sandoy sum er dartfelag í oynni var nýðstovna og sjálvandi bjóðaði vit teimum við. Her var meiningin at hvís og læra børn og foreldur um dart og hvussu stuttligt tað kann vera. Vit vildu eisini hava okkurt til ØLL børn og foreldur óðansað hvussu fysiski ella psykiski formurin á viðkomandi var.
Team sandoy var inni í Samljóð og var væl vitja.
Esini fingu vit eitt felag úr vágum at koma og læra okkum um BOWLS. Hetta er eitt slag av boccha og tað skal sigast at hetta eyðnaist sera væl.
Líka sum Team Sandoy var Bowls inni í samljóð og hetta var eisini væl vitja.
Sum naka serligt spurdi vit eisini fjallaklintrarar úr miðinøkinum um at koma suður og geva øllum eitt serstakt upplivilsi við klintring. Fleirin at fjallaklintrarunum eru við í einum bjargingarfelað í assisterar bráðfeingistænastuna tá tað er brúk fyri tí. Hetta hildu børnini verða sera spennandi og fleiri spurdu eisini um man kundi melda seg til eina slíka hjálpartænastu.
Um man vildi royna seg sum klintrara, skuldi man ganga einar 5min oman ímóti tyrlupallinum. Her hvødu klintrarnir etablera seg og við hjálp frá nøkrum ungum strekum Sandoyingum fingu øll sum viljdu møðuleika at royna seg sum klintrara.
Vit vildu kveikja áhuga fyri onkrum nyggjum og tí spurdu vit eisini Vágaskot sum er bogaskjóting felag í vágum um at koma suður og vísa og læra okkara gestur um hesa ítróttargreinina. Vágaskot hevði úr at gera við at vísa og læra gestinar um bogaskóting.
Dagurin bjóðaði eisini uppá annað enn Dart, Klintring, Bowls, Bogaskjóting og Skótalív.
Vit høvdu gjørt styltir sum man kundi ganga á, vit hoppaðu band og lastik. Vit kritaðu vegin og lakkaðu. Vit sparkaðu fótbólt á fifa vøllinum og straffikapping.
Vit gjørdu fleiri kappingar har man kundi vinna medaljur og tað var væl umtókt.
In.fo skrivar soleiðis um Barna- og familjudagin í Skopun 21. mai 2016
Kafe muh muh stuðlaði á jólum 2015: Børn við ymsum útfordringum í dagligdegnum
Á jólum 2015 høvdu vit eina stuðulskonsert í Samljóð í Skopun til frama fyri projektinum vit valdu at nevna "hjálp einum barni á Jólum".
Vit vildu hjálpa børnum og tí ringdu vit til MBF og spurdu tey hvønn tey mettu hava brúk fyri hjálp. Tað endaði so við at vit hjálptu børnum við Autismu og hjartabrekið, børn í Beranum, børn á Kvinnuheiminum, børn á Barnaheiminum og børn í KRIS.
Vit gjørdu tað soleiðis at vit keyptu teldlar til børnini við Autismu. Hetta tí at fleiri børn við autismu ikki kunna tosa og hetta sóu vit sum ein møðuleika at hjálpa við. Tað er nú einaferð soleiðis at tað eru nógvar Appir á ørðum málum men eitt føroyskt barn skal jú tosa føroyskt og ikki eitt annað mál. Vit vistu um fleiri familjur í ikki hvødu ráð at keypa Apping og eiheldur teldilin og tí gjørdu vit av at fáa hetta til vega.
Við hjálp frá hinum felagskapunum fingu børnini í teimum ávísu felagsskapunum eina jólagávu sum tey hvødu ynskt sær.
Vit vóru baði í Linduni og í útvarpinum og tosaðu um projekti og tað má sigast at tað gekk avbera væl.
Lurta eftur samrøðuni í Útvarp Føroya her.
Vit høvdu fingi tónleikarir úr nærum øllum landinum. Evi Tausen, Jesn Marni Hansen, Frígerð Kjærbo, Fríðbjørg Jensen og Jórun Pólsdóttir. Eisini hvødu vit nógvar lokalar kreftir í stóu fyri ljóðførnunu, Jógvan Lamhauge og Gerhard Lognberg (Borgarstjóri) á harmoniku, Benjamin Leo á bass, Bjartur Leo á guitar og sum naka heils serligt Herman Hermansen á stealguitar.
Vit seldu ein skava og vinn seðil kring alt landi og so høvdu vit eisini eitt tombola henda dagin 12. des. 2015 tá stuðulstiltaki var hildi.
Eisini fingu vit dyggan stuðul frá fótbóltsleikarum á Føroyska A-landsliginum hjá monnum.
Vit hjálptu 94 Føroyskum børnum við hesum projektinum.
Myndir frá tiltakinum:
á Jólum 2014, stuðlai kafe muh muh Hjálpar grunninum hjá Krabbameinsfelagnum
Á jólum 2014 samlaðu vit pengar inn til hjáplargrunnin hjá krabbameinsfelagnum.
Vit gjørdu nógv burturur vit at fáa eina konsert við Kristinu Bærentsen og Hallur Joensen í Lonini í Skopun.
Eisini høvdu vit ein skava og vinn seðil sum vit seldu runt alt Føroya land. Hetta bleiv eitt stuttligt tiltak og sera væl stuðla av ymsum fyritøkum.
Vit handaði gávukekkin áljóandi 51.326,52 kr. til Beintu Højsted av Sandi, sum er forkvinna í undirlívsbólkinum hjá Krabbameinsfelagnum.
Les grein frá Krabbameinsfelagnum her
Stuðlanir til hesa innsavnanina:
Eik Banki, Tryggingarfelagið Føroyar, UNO i Tórshavn, teoriroynd frá Benny Ejdesgaard koyrilærara., súkluhandlinum í Klaksvik, Lakeside, Summarfestivalurin, Bank Nordic, Faro Print, Guðrun og Guðrun, Hotel Hafnia, Hvonn, Damfar, Vípan í Klaksvík, Hjá Sannu, Thomas Dam á Hálsi, Atlantis bio í Klaksvík, Summardáin, AD-import, Skilling, Tidy car, Balslev, Matas, Tavan í Leirvík, Dekksølan, Kemilux, IDE møbler, Bátatænastan, Nordlandahúsið, Norðfra, Sjógati, Føroya Tele.
Myndir frá tiltakinum:
Kafe muh muh stuðlaði í 2014: Håb for alle í Danmark
Líka síðanu vit byrjaðu vit Kafe MUH MUH ella Rejoice Rejoice Together hava vit haft samstarv við Håb for Alle í Danmark.
Håb for Alle var við at leggja lunnar undir Rejoice Together.
í 2013 var Eg (Jóna Nicolajsen) í Israle saman við Lenu Løbner sum er forkvinna í vælgerandi felagsskapinum Håb for Alle.
Vit vitjaðu eitt barna hospice, eitt sjúkrahús fyri krabbameint børn frá øllum miðeystri og í einum barnaheimið.
Tí valdu vit at stuðla Håb for Alle so tey kundu hjálpa teimum børnunum í Ísrael sum eg møtti har.
Vit sendu 32.000 kr. til Ísrael á summari 2014.
Bíløtini undir skrivinum eru frá Ísrael í 2013.


text:
Javnstøðuintegrering er ein politisk strategi sum hevur við sær at javnstøðuperspektiv skal vera við í øllum avgerðum á øllum stigum
Strategiin skal brúkast av teimum aktørum, sum vanliga eru partur av politiskari tilgongd. Í arbeiðinum við javnstøðuintegrering skulu avleiðingar í sambandi við kyn ávísast og greinast systematiskt. Tað er, at vísast skal á, hvørjar avleiðingar mannagongdir, politikkur og avgerðir fáa fyri kvinnur, menn ella aðrar bólkar. Strategiin er hugsað sum eitt mótsvar til tann kritikkin, at javnstøða er eitt ideologiskt og ofta strævið stríð fyri einstakar javnstøðueldsálir.
“Til ber at arbeiða við javnstøðuintegreing bæði í lands- og kommunalpolitiskum høpi.”
Hugskotið um javnstøðuintegrering byrjaði í 1980'unum í altjóða javnstøðupolitiska arbeiðinum. Javnstøðuintegrering er hjá okkara grannum síðan vorðin partur av politisku og fyrisitingarligu tilgongdini, serliga Svøríki, Noregi, Finnlandi og Íslandi. Limalondini hjá ST tóku tilgongdina til sín í 1995 í Beijing á umtalaðu ST-ráðstevnuni, har eisini føroyingar vóru við.


text:
Niðurstøður
Tað fer í dag ein umfatandi dupultskráseting av grunddáta fram, bæði á almennum stovnum, kommunum og privatum virkjum. Tað er serliga persónsdáta og virkisdáta, sum liggja í nógvum ymiskum dátagrunnum, og nógv óneyðug orka fer til at umsita hetta. Hetta merkir samstundis, at borgarar og virkir noyðast at lata somu upplýsingar inn umaftur og umaftur.
KT-skipanirnar í tí almenna geiranum eru mentar yvir eitt langt tíðarskeið við skiftandi tøkni. Almennir stovnar hava, hvør í sínum lag, ment KT-skipanir so hvørt, sum tørvur hevur verið á hesum, og í flestu førum eru grunddáta týðandi partur av neyðugu skrásetingunum.
Tað fer framhaldandi at vera so, at ymisk tøkni verður brúkt at menna skipanir innan tað almenna. Tað er av stórum týdningi at verandi skipanir kunnu koyra víðari sum nú, uttan at neyðugt er at brúka nógva orku uppá at broyta nakað, sum longu virkar. Tað skal bera til, so við og við, at broyta verandi skipanir so tær kunnu gangnýta felags grunddáta.
Samskifti millum KT-skipanir í dag snýr seg í stóran mun um at senda avrit av upplýsingum úr einari KT-skipan yvir í aðra. Í summum førum verða hesi avrit so eisini send víðari til uppaftur aðrar KT-skipanir á øðrum stovnum. Hetta gevur fleiri avbjóðingar við at halda hesi ymisku avritini dagførd og at forða fyri, at dáta, sum ikki eru galdandi longur, verða brúkt.
Tøkni, sum verður brúkt til at senda upplýsingar millum KT-skipanir er, av søguligum orsøkum, fjøltáttað og tað merkir, at tað oftani er neyðugt at menna serloysnir, tá upplýsingar skulu flytast millum KT-skipanir.
Eitt eyðkenni fyri KT-samskiftið millum stovnar, sum fer fram í dag, er, at tað er nakað, sum er avtalað frá ferð til ferð. Tað er torført at fáa yvirlit yvir, hvørjar upplýsingar longu eru skrásettar, og í hvønn mun hesar eru tøkar hjá øðrum at brúka. Dømi eru um, at ymiskir stovnar hava ment ymiskar loysnir til at heinta júst somu upplýsingar frá øðrum stovnum. Tørvur er á einari skipan, har tað ber til at fáa eitt yvirlit yvir, hvussu upplýsingar verða skrásettar ymsa staðni, soleiðis at sleppast kann undan dupultskrásetingum.
Eitt annað eyðkenni er, at tað oftani kann tykjast tungt fáa gagnnýtt upplýsingar, sum liggja í ymiskum KT-skipanum. Tað kunnu vera tøkniligar, fíggjarligar ella lógarásettar forðingar, sum gera, at stovnar velja at hava sína egnu skráseting av upplýsingum, sum longu frammanundan liggur aðrastaðni. Umframt at hetta krevur nógva orku, økir tað eisini um møguleikan fyri feilskráseting og nýtslu av skeivum dáta.
Ynskiligt er, at tað framyvir ikki skal vera neyðugt at senda avrit av grunddáta millum ymiskar KT-skipanir, men at grunddáta skulu vera beinleiðis atkomulig, tá brúk er fyri teimum. Hetta setur serlig krøv til tær skipanir, har grunddáta skulu heintast frá, men ger tað møguligt at allar skipanir innan tað almenna, sum frá líður, fara at brúka somu dagførdu grunddáta.
Eitt afturgangandi ynski frá áhugapørtum er, at almennir stovnar í størri mun tosa saman, tá KT-skipanir verða mentar, soleiðis at ymiskir stovnar í størri mun kunnu fáa ágóðan av skrásetingum hjá hvørjum øðrum. Til dømis eru fleiri ynski um útbygging av verandi Landsfólkayvirliti við upplýsingum útyvir tað, sum er í dag.
Upplýsingar, sum verða skrásettar á almennum stovnum, eiga sum meginregla at vera tøkir hjá øðrum stovnum, sjálvsagt við atliti til persónsvernd. Dømi eru um, at almennur stovnur, sum hevur avleverað upplýsingar til annan stovn, ikki, uttan serligar avtalur og atknýttum kostnaði, kann fáa fatur á sínum egnu upplýsingum aftur.
Ynski er eisini um at upplýsingar um virkir, partafeløg, stovnar, felagsskapir og so framvegis verða savnaðar í eina felagsskrá.
Niðurstøður viðvíkjandi grunddáta
- Grunddáta skulu bert skrásetast einaferð, eitt stað
- Dagførd grunddáta skulu altíð vera tøk
- Tað skal vera ómakaleyst at fáa fatur í grunddáta
- Tað skal vera ókeypis at fáa fatur á grunddáta
- Tað skal vera lætt at finn út av hvørjir upplýsingar eru tøkir og hvussu ein fær fatur í teimum
- Tað almenna skal altíð hava fulla atgongd og ræðisrætt yvir almennu skráum
- Skráir við grunddáta eiga at mennast og víðkast við upplýsingum sum hava felags áhuga - t.d. telefonnummar hjá persónum
- Eitt hóskandi lógarverk eigur at vera rundanum skráseting og brúki av grunddáta
Niðurstøður viðvíkjandi KT-arkitekturi
- Samskiftið millum skipanir skal vera einsháttað og bygt á nýmótans standardum
- Samskiftið millum skipanir skal vera trygt
- Avmarkingar skulu ikki vera í, hvar skipanir skulu rekast
- Samskifti millum skipanir skal kunna fara fram umvegis internetið
- Skipaði viðurskifti. Ein almennur mynduleiki eigur at vera, sum heldur skil á samskifti millum skipanir – hvør hevur atgongd til hvat, og hvør samskiftir við hvønn
- Tað skal ikki vera neyðugt hjá stovnum at fara í samráðingar við aðrar stovnar ella veitarar, hvørja ferð tørvur er á at fáa fatur í upplýsingum hjá hvørjum øðrum
- Tað eigur at verða skrásett, tá skipanir samskifta, men ikki hvat verður samskift
- Tað eigur at vera møguligt hjá einum borgara at síggja, hvør ið hugt eftir upplýsingum um hann


text:
Ódámliga og útspillandi herferðin hjá Heðini Mortensen
Ikki er hann størri enn so – Heðin Mortensen, borgarstjóri í Havn – enn at hann á sjálvum 150 ára føðingardegnum hjá Tórshavnar kommunu nýtir høvi til at senda fjølmiðlunum eitt útspillandi lesarabræv um meg sum kommunalpolitikara. Hetta tí, at eg, sum fyrrverandi forkvinna í teknisku nevnd, av røttum havi tikið mær medæru av, at brúgvin um Sandá endiliga er komin.
Eg dittaði mær herfyri at skriva hesi orðini alment: “So verður hon tikin í nýtslu, okkara prýðiliga brúgv um Sandá. Eitt arbeiði, ið eg sum forkvinna í teknisku nevnd var við at seta í gongd fyri fýra árum síðani, er nú komið á mál. Argjafólk og onnur, sum hava ørindi á Argjum ella á Glyvursnesi, kunnu gleða seg til leygardagin 28. mai klokkan 16, tí tá verður prýðiliga brúgvin tikin alment í nýtslu. Og tað verður hvørki meira ella minni enn við hornblástri, røðum, kaffi og køkum. So møtið fjølment til stóru løtuna”
Tað er við bæði lygnum og tramansskapi, at Heðin Mortensen, borgarstjóri, síðani leggur eftir mær í lesarabrævi fyri einari viku síðan, undir yvirskriftini: “Flogið hægri enn veingirnir bera”. Hetta er jú stílur hansara. Ein sera ódámligur stílur, ið vit øll, sum virka á Vaglinum kenna alt ov væl.
Milliónirnar rulla uttan heimild
Borgarstjórin kastar mær fyri at hava høvuðsábyrgdina av, at Glyvursvegurin gjørdist nógv dýrari, enn upprunaliga ætlað. Hví hesin vegurin gjørdist dýrari enn ætlað, er væl og virðiliga útgreinað í drúgvari frágreiðing frá óheftum løgfrøðingum, har tað verður víst á, at orsøkirnar vóru fleiri; millum annað undirlendið, sprunga í berginum v.m.
Borgarstjórin, við evstu leiðsluábyrgd á Vaglinum, og við hægstu fyrisitingarligu ábyrgdini, læt nevniliga bara standa til, meðan milliónaupphæddir streymaðu úr kommunukassanum uttan játtan og uttan heimild. Ístaðin fyri at vísa seg sum ein rættan borgarstjóra við evstu ábyrgd, og at megna at taka málið á sín egna kappa, fór hann hinvegin við báli og brandi eftir einum nærlagdum og álítandi málsviðgera til tess at “avreiða Svartaper” har, og ein ávaringar- og uppsagnartilgongd varð sett í verk mótvegis viðkomandi. Tíbetur kom fakfelagið hjá viðkomandi upp í leikin og gjørdi allar skuldsetingar hjá borgarstjóranum til skammar. Men enn tann dag í dag er eingin formlig umbering givin viðkomandi; tí at biðja um umbering ella taka í egnan barm, er ein býur í Kina hjá Heðini Mortensen.
Markleysa sjálvsøkni borgarstjórans
Ósmæðin hevur borgarstjórin hongt sítt egna navn runt í allar bygningar, sum gjørdir eru síðstu árini. Hesin glantrileikur er óhoyrdur í søgu kommunurnar.
Men søgu leggur borgarstjórin í aðrar mátar minni í, tí hann forkom t.d. skjalagoymsluni hjá gomlu Argja kommunu, sum varð koyrd í ruskposar og beind á Brennistøðina, har hon fór upp í royk. Hetta varð gjørt, hóast fleiri starvsfólk talaðu at, men har var einki at gera. Tað skuldi ganga skjótt fyri seg, tí borgarstjórin hevði tørv á nøkrum fermetrum í kjallaranum á Vaglinum, har skjalagoymslan annars var. Og so kann hann annars syngja sangin “Latið ei søguna doyggja”, sum hann sjálvur hevur forkomið fyri Argir.
Misnýtir kommunala heimasíðu til egnan fyrimun
Og so aftur til lortabyttuna oman yvir undirritaðu frá tí forsmádda og markleyst sjálvselskandi borgarstjóranum í høvuðsstaðnum; og tey fáu óseku orðini, eg skrivaði, og um, hvar hundurin hjá Heðini Mortensen veruliga liggur grivin.
Hann veit væl og virðiliga, at brúgvin um Sandá var eitt av mínum hjartamálum. Sum forkvinna í teknisku nevnd og bygginevndarlimur í nógv ár arbeiddi eg av eldhuga við hesi stóru og spennandi verkætlan. Eg havi fleiri ferðir skrivað alment um arbeiðsgongdina og lýst út í æsir, hvat vit royndu at raðfesta við brúnni um Sandá. At leiðin har rúmar náttúruvøkur øki, og at hetta skuldi virðast. At brúgvin skuldi hava minst møguligt árin á nærumhvørvið, og at hon somuleiðis skuldi vera eitt byggilistarligt valaverk og ein prýðiligur varði til okkara eftirkomarar.
Tann 31. august 2012 vórðu tilboðsgevarar og ráðgevarar teirra bodnir til ein felags fund við umboð fyri bygginevnd og umsiting til at gjøgnumganga útboðstilfarið og at seta umsitingini spurningar um komandi brúnna um Sandá. Henda dag var borgarstjórin við fylgi tó staddur uttanlands. Eg helt, at nú hendi nakað ítøkilig við brúnni, sum annars hevði verið ávegis í nógv, nógv ár, so at hetta vóru góð tíðindi at fáa á heimasíðuna hjá kommununi. Men hetta var váði gjørt móti sjálvsøkna borgarstjóranum, tí hann lovar sjáldan nøkrum øðrum framat, enn sær sjálvum.
Hesi heimasíðutíðindini í 2012 um brúnna um Sandá høvdu mynd av mær við borðendan saman við umboðum fyri tær stóru byggifyritøkurnar, sum fóru at bjóða upp á arbeiðið, og røða mín varð endurgivin. Hesin tíðindastubbin skapti mikla øsing hjá borgarstjóranum, sum var staddur uttanlands. Ja, hann fór fullkomiliga í svart, hann lá og ýldi í telefonini og hartaði nøkur dugnalig embætisfólk, sum ikki vistu betur enn, at tey høvdu gjørt nakað gott og borið borgarunum eina góða søgu.
Men tað, at eg var ein partur av tíðindunum og við á myndini, nívdi eftir øllum at døma øgiliga hart hjá borgarstjóranum. Og nú fýra ár eftir tilburðin í 2012, nívir hetta hann framvegis so hart, at hann á sjálvum 150 ára føðingardegnum hjá kommununi ger eitt so ódámligt og persónligt álop á meg, at tað talar fyri seg, hvør persónur hann í veruleikanum er. So mikið fyri hansara demokratiska sinnalag. Heðin Mortensen líkist meira og meira einum einaræðisharra, ið tíverri er sloppin at sita alt ov leingi og enntá ætlar sær fýra ár afturat, so hann tá hevur sitið í 16 ár.
Tað er runnið upp fyri alt fleiri, hvør persónur veruliga goymir seg handan dámliga snýðið og hvítu flippurnar og gull mansjettknapparnar hjá borgarstjóranum. Putinslótirnar gerast alt grefligari og grefligari. Borgarstjórin hevur enntá brúkt heimasíðuna hjá kommununi politiskt og hevur skrivað niðrandi um aðrar býráðslimir á eini heimasíða, sum er fíggjað og goldin við skattakrónum.
Tveitt úr bygginevndini í hevnisøku
Tað var í 2014, nakað eftir at býráðið einmælt hevði samtykt at gera ein arbeiðstøkusáttmála við lægsta tilboðsgevaran um brúnna um Sandá, at borgarstjórin revsaði undirritaðu við at tveita meg úr bygginevndini fyri brúnna. Hann fabrikeraði sjálvandi onkra forkláring til høvið, men veruliga orsøkin var hon, at eg hevði funnist at ymiskum fíggjarviðurskiftum hjá borgarstjóranum. Millum annað vísti eg á, at hann hevði dult fyri býráðnum um ein meirkostnað á 7 milliónir krónur til Tórsvøll.
Lokorð
Tað man undra nógv, at borgarstjórin gongur í so smáum skóm. Og satt at siga er tað lítið hugaligt hjá mær at skriva hesar reglur, tí eg hevði ætlað bara at vent tað dula oyra til enn eitt óreint álop á mín persón frá Heðin Mortensen, borgarstjóra. Men eftir nógvar áheitanir um framferðarháttin hjá borgarstjóranum ímóti mær, og tann høga prísin, eg havi goldið fyri at tala at, tá tørvur er á at gera tað, noyðir hetta meg til at vísa hansara lygnum aftur.
Um borgarstjórin hevur skotið valstríðið í gongd við at oysa hesa lortabyttuna omanyvir meg, er ikki nógv gott í væntu. Men ómegdin í hansara hatska álopi man ivaleyst botna í vantandi politskum vilja og klárskygni. Eg ætli mær ikki at luttaka í einum innantómum eljustríði við Heðin Mortensen, borgarstjóra. Heldur fari eg at brúka mína orku til at gera tað enn betur at búgva í Tórshavnar kommunu.
Eg fari til seinast at nýta høvið at ynskja øllum borgarum í Tórshavnar kommunu tillukku við 150 ára føðingardegnum, tillukku við trappuni í Vágsbotni og tillukku við prýðiligu brúnni um Sandá, sum eg eri bæði glað og errin av at hava verið við til at gjørt til veruleika.
Marin Katrina Frýdal, býráðslimir
Tjóðveldi


text:
Próvtøka á Fjarlestrardeplinum
Tað gerst alsamt vanligari, at próvtøkur eru á Fjarlestrardeplinum í Vági. Hesar dagarnar er aftur próvtøka, hesaferð er tað løgfrøði-lesandi, sum er til próvtøku.
Angela Helgadóttir úr Hvalba er løgfrøði lesandi við Háskólinn á Bifrost í Íslandi. Angela er hálvur íslendari og byrjaði lesnaðin í Íslandi, men er síðani flutt til Føroyar og hevur hildið áfram við lesnaðinum her.
Hesa vikuna er Angela so til próvtøku í einum faki á løgfrøði útbúgvingini á Háskólinn á Bifrost og verður próvtøkan skipað á Fjarlestardeplinum.
Tað er alsamt vanligari, at próvtøkur verða skipaðar á Fjarlestrardeplinum, bæði próvtøkur á útbúgvingum, sum eru skipaðar á Fjarlestrardeplinum, og próvtøkur, har fólk sjálvi eru farin undir fjarlestur. Talan er bæði um próvtøkur til hægri útbúgvingar og próvtøkur í fakum á miðnámssstøðið.


text:
Haukur Harðarson og Edda Jóhannesdóttir greiddu frá, hvussu íslendingar útinna ella fremja førleikameting í Íslandi
Tey bæði greiddu hendan seinna dagin frá sjálvari tilgongdini, tá førleikameting verður framd í Íslandi.Í stuttum ber til at siga, at øll tilgongdin tekur vanliga einar 6 vikur. Talan er um fýra stig.
Fyrsta stig er ein sonevnd “screening”, har umsøkjarin verður kunnaður um mannagongdir, lista við førleikamálum, umframt at umsøkjarin greiðir frá sær sjálvum. Her verður stundum ein bólkur av fakfólkum settur saman at taka sær av hesum.
Annað stig er kortleggjan av førleikum og sjálvsmeting. Á hesum stiginum er týdningarmikið, at umsøkjarin gerst varugur við, hvat viðkomandi í roynd og veru dugir. Til sjálvsmetingina verður ein checklisti nýttur. Vanligt er, at tann førleikametti undirmetir seg sjálvan á hesum stignum, tó at tað kemur fyri, at summi yvirmeta sínar førleikar. Tey løgdu í hesum sambandi dent á, at talan er ikki um nakra sonevnda discount skipan, og tí er umráðandi at fáa tey, ið skulu førleikametast, at meta rætt um seg sjálvi. Alt hetta tekur vanliga 3-4 dagar, her er talan um einar 2-4 tímar hvønn dagin. Stundum vera check listarnir tiknir heim við. Høvuðsendamálið er at fáa tann, ið skal førleikametast til at reflektera yvir støðuna sjálvur.
Triðja stig er sjálv førleikametingin. Her hevur tað stóran týdning, at tey, ið standa fyri førleikametingini hava nøktandi førleikar og álit frá skipanini sum heild. Stundum er neyðugt við fleiri førleikametarum, alt eftir, hvussu nógv ymsar sergreinar í fakinum viga. Dentur verður lagdur á, at fólk kenna seg væl, tí er førleikametingin ofta rættuliga óformell og er skipað sum eitt prát millum javnbjóðis partar. Ymsir lutir eru ofta partur av metingini, her kann talan vera um ítøkiligar lutir, myndir, tekningar osfv, har luttakarin so skal útgreina hví og hvussu hesi hanga saman. Hetta verður útint ymiskt alt eftir hvørji háttløg førleikametarin nýtir.
Fjórða stig kann vera verifisering. Hetta kemur fyri um førleikametarin metir, at tað er neyðugt at endurskoða okkurt í metingini. Hetta kemur tó sjálvdan fyri.
At enda fær førleikametti eina viðurkenning av sínum førleikum. Eftir hetta veður dentur lagdur á, at førleikametti fær nøktandi vegleiðing um sínar møguleikar víðari. Ein ítøkilig ætlan fyri hvønn einstøkan verður gjørd saman við viðkomandi. Ein slík ætlan inniheldur eitt nú skeið, tíðarkarm osfv.
Yvirlitið vísir gongdina, innihaldið og teir ymisku tættir, ið førleikameting í Íslandi fevnir um


text:
Hebraiskt mál
Hebraiskt (hebraiskt עִבְרִית Ivrit) er eitt Semitiskt mál úr Afro-Asiatisku málættini. Mentanarliga er tað mett at vera "málið hjá jødunum", men onnur jødisk mál, so sum Jiddisj og Ladino finnast í jødisku diasporuni, og hebraiska málið verður eisini nýtt av ikki-jødum, so sum samáriabúgvum. Hebraiskt er móðurmál hjá góðum 6 500 000 fólkum, harav um 5 300 000 í Ísrael og um 200 000 í USA. Ikki beinleiðis eftirkomari eftir klassiskum hebraiskum ella bíbliuhebraiskum. Meginparturin av Gamla Testamenti er skrivaður á klassiskum hebraiskum, sum er átrúnaðarligt mál hjá jødum og samáriabúgvum.
Hebraiska stavraðið[rætta | rætta wikitekst]
Shin og sin
Shin og sin eru sami bókstavur, ש, men ímynda tvey ymisk fonem. Teir eru ikki sínámillum allofoniskir . Tá ið diakritisk sjálvljóðstekn verða nýtt, verða hesi bæði fonem sundurgreinað við einum shin-prikki ella sin-prikki; shin-prikkurin er omanfyri høgra horn á bókstavinum, og sin-prikkurin omanfyri vinstra horn á bókstavinum.
Sjálvljóð (vokalir)
Upprunaliga hevði hebraiskt skriftmál ikki sjálvljóð, men seinni, onkuntíð eftir ár 200 e.kr. vóru sjálvljóð løgd aftrat við at seta prikkar ella strikur omanfyri, ímillum ella niðanfyri hjáljóðini (konsonantarnar), tann sokallaða niqqud-skipanin. Prikkar verða tó oftast ikki brúktir uttan í barnabókum, bønarbókum, fremmandaorðum og orðum við tvítýddari úttalu. Ísraelskt-hebraiskt hevur fimm sjálvljóð (i e a o u) men væl fleiri bókstavir at lýsa tey.
Nota 1: Sýmbolið "O" umboðar einhvønn hebraiskan bókstav (hjáljóð).
Nota 2: Úttalan av zeire og viðhvørt segol - við ella uttan bókstavin jod - er viðhvørt ei í nýmótans hebraiskum. Hetta er ikki rætt í tí normativu úttaluni og ikki í samsvar við tosaða málið}}
Nota 3: Dagesh, mappiq, og shuruk hava ymsar funktiónir, sjálvt um tey líkjast av útsjónd.
Nota 4: Bókstavurin ו (vav) er brúktur tí at hatta kann bara verða ímyndað av honum.
Fleiri upplýsingar[rætta | rætta wikitekst]
- Zuckermann, Ghil'ad, 2003. Language Contact and Lexical Enrichment in Israeli Hebrew. Palgrave Macmillan. (ISBN 9781403917232 / ISBN 9781403938695)


text:
Orð og lag: Jákup Eli Joensen
1. Jólini vóru ikki, so góð
sálin, og eg vit vóru, so óð
dunnan var lekkur,men humørið var lágt
blóðið frá mínari hondlið var illani stokt
2. Innlegging var eitt ræðuligt tvang
tað er tí, at eg syngji hendan sang
tablettin hon smakkaði ikki so væl
men eg veit at av hesum sjussi eg drekka skal
3. Hvat skal eg gera, og hvar skal eg fara
løgtingið hugsar bara um, at spara
eg havi ei fingið nakað boð frá tær
eldur er í gardinuni hjá mær
4. Hvat skal eg gera, og hvar skal eg fara
løgtingið hugsar bara um, at spara
eg havi ei fingið nakað boð frá tær
eldur er í gardinuni hjá mær


text:
Kappingarvinnari sleppur ikki av landinum at kappast
ítróttur03-05-2019 - 18:08 - Jóanis Albert Nielsen
VEGNA ES LÓGIR OG MANGLANDI ARBEIÐSORKU HJÁ HEILSUFRØÐISLIGU STARVSSTOVUNI, SLEPPUR STRÁKUR IKKI AV LANDINUM AT KAPPAST
Tað kann tykast at sindur óskiljandi fyri reiðfólk og onnur við áhuga fyri ítróttini, at nummar eitt í einari kapping ikki kann umboða Føroyar uttanlanda, men bæðir nummar tvey, trý, ja øll hini sum vóru við í stóru gongulagskappingini seinasta vikuskiftið kunna umboða Føroyar uttanlanda.
Tá hetta hendur í føroyskum ítrótti er orsøkin vanliga tann at talan er um útlendingar sum búgva og kappast her í landinum. Men í hesum døminum er støðan tann øðvugta, Strákur úr Marknagili, er sum navnið bendur á aldur í Føroyum, meðan allir kappingarneytarnir hendan dagin eru aldir uttanlanda.
Orsøkin til at Strákur ikki sleppur av landinum at kappast, er tann at Heilsufrøðisliga Starvsstovan herfyri strammaði upp á lógartulkingina av ES lóg um flutning av rossum millum Føroyar og ES. Trupulleikin er sum skilst at starvsstovan ikki longur metir at nakar myndugleiki í Føroyum hevur loyvi at skriva neyðug pass til ross sum eru ald her á landi.
Í skrivið til tey sum takast við rossaflutning sigur Heilsufrøðisliga Starvsstovan, at tey vegna væntandi arbeiðsorku ikki fáa gjørt nakað við trupulleikan og vísa til at tey hava kunnað Uttanríkis og Vinnumálaráð um trupulleikan.
Formaðurin í Ríðisambandinum, Brandur í Dali sigur seg vera sera harman um støðuna og at hann fer at kanna um tey fáa gjørt nakað við málið, m.a. við at biða um fund við avvarandi myndugleikar. Brandur í Dali sigur eisini at hann ikki lastar starvsstovuna fyri teirra støðutakan, tey tulka lógir eftir besta førimuni, og tað er helst tað tey eru tilætlaði at gera. Samstundis harmast formaðurin í ríðisambandinum tó um at tað í hesum førinum skal hava so stóra ávirkan á ríðiítróttina, at politikkarar og embætisfólk ikki hava megna at loyst hendan trupulleikan.


text:
OGNIR til sølu/leigu
BYGDARRÁÐSFUNDIR
KORT
VEÐRIÐ
Spyr bara
Spyr bara verður strikað
Teigurin Spyr bara her á heimasíðuni er farin í søguna.
Avgerðin er tikin av bygdarráði og umsiting í felag.
Orsøkirnar eru fleiri. Ein er, at mett verður, at tað er sera óheppið, at fólk sleppa at seta spurningar ónavngivin, og at hetta er við til at lækka støðið á kjakinum. Fleiri áheitanir eru komnar um hetta frá borgarum í kommununi.
Ein onnur orsøk er, at Vestmanna Kommuna heldur vil koma beinleiðis á tal við borgararnar. Hetta kann gerast, við at borgarar koma á Kommunuskrivstovuna til eitt prát, ella við at senda okkum fyrispurningar við telduposti ella vanligum posti. Harumframt er ein góður møguleiki á Facebook-síðuni hjá Vestmanna Kommunu; har ber eisini til at seta spurningar og gera viðmerkingar.
Vestmanna Kommuna vónar, at borgararnir skilja avgerðina, og at teir ikki halda seg aftur at seta spurningar, gera viðmerkingar og koma við atfinningum, hóast Spyr bara verður strikað.
Møguligt verður í eina tíð at fáa atgongd til Spyr bara í teiginum til vinstru á heimasíðuni, men bert fyri at kunna lesa gamlar spurningar og svar. Seinni verður leinkjan strikað og nýggj leinkja løgd undir Kommunan → kommunalar tænastur.
Vinarliga
Vestmanna Kommuna
Vestmanna, 10. juli 2015
trøð ið taka útsýnið
September 28 , 2012Kann kommunan ikki gera okkurt fyri at betra um sýnið, tá koyrt verður eftir Ovara Vegi inni á Fjørð. Har eru vælvaksin trøð, sum gera at sýni er sera ringt.
Hundaøki
September 24 , 2012Kann kommunan ikki hegna eitt øki inn til hundar at ganga leysir í ? ("hundapark")
giti at tað hevði glett nógvar hundaeigarar í Vestmanna :)
Heilsan ein hundaeigari :)
Rógvuvegur 1
September 24 , 2012Åh dett skil..
Eg koyri hvønn dag yvir til Rógvuveg 1 og vendi.. Havi ongan trupuleika havt av túninum ella nøkrum øðrum har. :)
Nú haldi eg at fólk skulu slappa eitt lítið sindur av, og vera glað fyri at nakar tímur at prýða rundan um síni hús. Tað manglar alvorliga her í Vestmanna!
Heilsan
KPH
Viðmerking til anonymar brokkarir
September 24 , 2012Haldi tað er heilt burturvið, og út av lagið vánalig at blíva við at brokka seg, og brúka kjaft, uttan at tora at geva seg til kennar, um Rógvuveg 1.
Ein onnur viðmerking er, til ein ið spyr um kommunan ikki kann gera eitt parkeringsforboð, í túninum hjá Herit og Jónsvein. Tey eiga stykkið omanfyri húsini!
Vinarliga
Jóhannus á Rógvu
Viðlíkahald av bygdini
September 24 , 2012Vónandi hugsar Vestmanna Kommuna um viðlíkahald av bygdini í komandifíggjarætlanini fyri komandi ár. Tað er synd at siga at tað hevur verið prioritera. Tær fáu gongubreytir eru grønar og útholaðar tað sama eru tær gomlu gøturnar. Eisini eru tað parkeringsøkir sum enn standa hálvgjørd
Fjalsvegur
September 21 , 2012Ja synd er at siga, at Vestmanna er bygd, ið er ætla nógvum bilum.
Hevur Kommunan nakrar ætlanir um, at samanbinda Fjalsvegin við Miðalsbrekku?
Tað hevði lætt sera nógv um ferðsluna eftir smølu vegunum í bygdini.
Færri bilar fram við skúlanum hevði nokk ikki skaða.
Vegirnir í bygdini eru ikki í góðum standi, og øll ferðslan, serliga tunga ferðslan, fer ikki væl við teimum. So ein "ringvegur" omanfyri, hevði gjørt sítt til, at vegirnir hildu sær betur.
ótolandi ferðsluviðurskifti á Fitjunum
September 20 , 2012Havi fyrr spurt um møguleiki er fyri, at parkeringsforboð verður sett í gildi oman fyri húsini hjá Grækaris á Fitjunum. Svarið var, at hetta var einasta stað at seta bilarnar av tí, SEV átti parkeringsøkið niðan fyri hesi hús, men nú eiga húsaeigarnir bæði øki niðan- og eystan fyri húsini. Kann so ikki parkeringsforboð setast á nevnda stað ? Og hvat við at flutt hesi hús kanska 5 metrar oman eftir ?
Arbeitt hevur verið við eini heildarætlan fyri Niðara Veg, men, sum fíggjarligu útlitini eru, verður neyvan gjørt nakað stórvegis í bræðið. Tó verður møguleikin fyri at gera parkeringspláss á økinum, har húsini hjá Olivari stóðu, kannaður.
Annars kann kanska viðmerkjast, at núverandi eigarar av húsunum hjá Grækaris eiga rættuliga fitt niðan um húsini, so at akfar teirra stendur á egnari ogn, tá tað stendur omanfyri húsini.
Rógvuvegur 1
September 14 , 2012Bert ein lítil viðmerking til mítt tún. Eg havi ongantíð ætlað, at órógva nakran borgara í Vestmanna, við at stoypa mær eina terassu, men gjørt hana, fyri at hampa mær rundan um húsini, so man kann hava tað gott við seg sjálvan, tá man fer útum.
Ein onnur orsøk er, at eg havi ein son, ið spælir uttanfyri húsini, har vegurin gongur heilt í mark. Tað kann gerast vandamikið fyri hann, um hann brádliga rennir út á vegin, tí tað er ikki altíð líka lætt hjá bilum at síggja, at børn spæla í túninum.
Viðvíkjandi parkeringsplássið á mínum stykki, so kann eg viðmerkja, at parkeringsplássið ið var í túninum, nú er flutt hinumegin húsið, men ikki tikið í brúk enn, hetta tí, tað manglar at asfaltera kantin uppá parkeringsplássið, men tað verður gjørt, so skjótt man fer at asfaltera aftur í Vestmanna.
Haldi eisini, at man skal royna at fáa bilarnar inn á egið stykki, um hetta kann lata seg gera, men tað er ikki altíð so lætt hjá øllum. Komandi ár fara vit, at grava okkum havan upp, so tað kann gerast møguligt at seta tveir bilar, har havin er í løtuni, so vónandi koma mínir bilar ikki at órógva borgarar í Vestmanna í framtíðini.
Vinaliga
Pauli Trond Petersen
Rógvuvegur 1
FO- 350 Vestmanna
Tlf. 424702 ella 231117
Teldupostur pauli@liv.fo
forrætt
September 13 , 2012ótrúligt at fólk skullu skullu grenja um alt.
hatta er sera snotisligt rundan um húsini, Á rógvi vegi 1, eitt prýði, haldi. fólk skuldi tikið í egnan barm og roynt at gjørt tað líka prýðiligt rundan um hjá sær sjálvum enn at bara grenj inn á onnur. inni á her.
Mark
September 13 , 2012Nú sýggji eg at Rógvuvegur nr 1 fær loyvi at gera túrn tætt við mark...Um so eg geri mítt líka sum á Rógvuvegi 1, so verður ikki pláss fyri bilum, kanska einari sýklu. Kan eg eisini tað, uttan problemir
:-)
Kommunustyrislimir forrætt?
September 12 , 2012Síggj at kommunustyrislimur, ger eina terassu heilt út til vegin í kommunumark. Eitt fortov er framvið hansara húsi og og eitt sindur niðan, hví sleppur hann at bróta fortovi av vi síni terassu. Hava kommunustyrislimir forrætt í byggiloyvum.
Vit rokna við, at tað er bygdarráðslimurin á Rógvuvegi 1, sum meint verður við. Nei, hvørki hann ella aðrir bygdarráðslimir hava framíhjárætt. Sum sæst á viðhefta korti, gongur markið hjá bygdarráðsliminum væl útum vegjaðaran, so tað hann hevur gjørt, hevur hann gjørt á egnari ogn. Og hartil gekk gongubreytin bert niðan til tún hansara og ikki niðan har, sum hann nú hevur stoypt afturat túninum.
KOMMUNUSKRIVSTOVAN
Vestmanna kommuna
Bakkavegur 8
Postboks 91
FO-355 Vestmanna
Tel. +298 770 100
Fax +298 770 101
vestmanna(a)vestmanna.fo
Kommunuskrivstovan er opin:
mánadag-fríggjadag
kl. 9.00 - 15.00
Kontunummur
Eik Banki: 9181-123.097.4
Bank Nordik: 6460-110.628.9
Suðuroyar Sparikassi: 9870-997.298.7
Barnaansing: 6460-156.028.1
Staðið FM 101
Sunnukvøld frá kl. 21
Hóskvøld frá kl. 21 (endursendingar)


text:
Familjan, í øllum sínum fjølbroytni, er hornasteinurin í lívinum hjá flest øllum okkara. Eitt av aðalmálunum hjá Javnaðarflokkinum er at skapa góðar karmar um familjulívið, soleiðis at allar familjur hava møguleika at trívast, støðast og fjølgast í Føroyum.
Í grundsjónarmiðunum hjá Javnaðarflokkinum er rótfest, at menniskjan í felagsskapinum skapar tað góða samfelagið. Vit halda, at felagsskapurin er fortreytin fyri frælsinum, og hugsjónin hjá Javnaðarflokkinum er tí at arbeiða fyri einum samfelag, har tað er pláss fyri øllum. Endamálið við familjupolitikkinum hjá flokkinum er, at ein og hvør familja í Føroyum sjálv fær møguleikan at leggja lív sítt til rættis. Samfelagið skal veita tilboð, sum tryggja familjunum frælsi til sjálvar at fylgja dreymunum um tað góða lívið, og eisini skal samfelagið veita tryggleika til tey, ið hava tað svárt.
Fortreytin fyri einum væl virkandi samfelag er javnstøða millum kynini á arbeiðsmarknaðinum og í familjuni. Tí skal ein nýmótans familjupolitikkur tryggja, at familjan hevur møguleika at sameina arbeiðslív og familjulív. Tað skal vera ein sjálvsagdur rættur, at bæði foreldur hava møguleika at tryggja børnunum eina góða byrjan í lívinum.
Høvuðstættirnir í familjupolitikkinum hjá Javnaðarflokkinum eru, at:


text:
Vit vunnu!
Okkara betri-menn stríddu seg til ein sigur móti felagsliðnum úr Sundalagnum, sum vitjaði í Gundadali í dag.
Eittans málið kom í dystinum, og tað gjørdi Jógvan Skeel Nolsøe, tá einir tríggir minuttir vóru farnir av seinna hálvleiki.
Tað var tó ein ørgrynna av málmøguleikum, vit høvdu í fyrra hálvleiki, fleiri av 100 % slagnum, men her vóru okkara menn ikki nóg neyvir framman fyri málinum. Slíkar høvdu vit eisini fleiri av í seinna hálvleiki, men inn vildi bólturin so ikki.
Mótstøðumenninir gjørdu eisini onkran vørr og komu í so nær okkara máli og løgdu trýst á móti endanum, men tá var Teitur sum køtturin, og fekk fatur á tí, sum roynt varð at hótta okkara mál við. Tá tað ikki eydnast í álopinum, so er gott at aftasti skansin stendur stinnur - og tað vóru fjeppararnir samdir um og valdu okkara málmann Teit Matras Gestsson sum dagsins leikara.
Okkurt er at arbeiða við komandi vikuna hjá okkara monnum, og tað fara teir heilt vist at leggja alla orku í.
KOYR Á, HB!
HAGTØLINI
Betri Deildin menn, 11. umfar mánadagin 21. mai 2018 kl. 18:00
HB – EB/Streymur 1-0 (0-0)
0-1 Jógvan Skeel Nolsøe 48'
Gult kort: Dan í Soylu
Liðið: Teitur M. Gestsson – Magnus Egilsson, Brynjar Hlöðversson(Liðsk.), Adrian Justinussen, Dan í Soylu, Tróndur Jensen, Aleksandar Stankov, Jógvan Skeel Nolsøe (John Frederiksen 73'), Bartal Wardum, Símun Samuelsen (Daniel Johansen 81'), Lasse Andersen
Óbrúktir eykaleikarar: Barti V. Mørk - Hjalti K. Djurhuus, Ari Mohr Olsen, Jógvan Rói Davidsen og Niklas Kruse
Á beinkinum: Heimir Guðjónsson, Rasmus Nolsøe, Magnus Emil Poulsen, Uni Nielsen og Allan Dybczak
Dagsins maður: Teitur M. Gestsson
Dómari: Bjarki Danielsen
Hjálpardómarar: Andrew Christiansen og Jón Marni Johannesen
4. dómari: Janus Fossdalsá
Eygleiðari: Lassin Isaksen
Myndir: Rakul Hansen


text:
Føroya Tónleikarafelag
UM LIMAFELAGIÐ
Í mars 2018 var Føroya Tónleikarafelag umskipað til at vera meginfelag fyri allar føroyskar tónleikarar, ið ynskja at gerast limir. Felagið strembar eftir at vera ein virkin aktørur í føroyskum tónleikalívi, ið umboðar tónleikalig viðurskifti og áhugamál. Talið av fólki, ið liva av tónleiki økist alsamt.
Hesi evni eru á skrá: trygging av ljóðførum, tingirnar um lønir og satsir, skattaviðurskifti, mentanarpolitikkur, spælistøð og umstøður, vegleiðing í mentanarstuðuli, tónleika-útflutningur, internet hjávera, samskifti við fjølmiðlar, FMA v.m. Felagið ynskir samstarv millum ymsu listagreinirnar.
Føroya Tónleikarafelag í Hoydølum
-
Ein skapandi listamiðdepil
-
Venjingarhølir til tónleikabólkar og einstaklingar
-
Konserthølir (eisini til eksperimenterandi tónleik/tiltøk)
-
Tvørlistaligt samstarv og felags verkstaðir
-
Workshops fyri tónleikarar
-
Workshops fyri tónaskøld
-
Fólkadansur
-
Listabókasavn
-
Kafé/kantinu/møtistað fyri listafólk
-
Residency


text:
Freistin at søkja um loyvi til elframleiðslu úr vindorku í Porkeri var úti í dag kl. 12.00.
Inn komu tvey boð - frá SEV og frá hollendska vindmylluframleiðaranum EWT.
Boðið frá SEV var áljóðandi 31,55 oyru/kWt og boðið frá EWT var áljóðandi 34 oyru/kWt.
EWT hevur bjóðað við felag undir stovnan, og boðið frá teimum er treytað av, at til ber at fáa føroyskar íleggjarar at luttaka í verkætlanini.
Orka á Umhvørvisstovuni fer nú at viðgera bæði innkomnu boðini og væntandi verður endalig avgerð tikin, áðrenn marsmánaður er runnin.« Aftur
Verkætlanin at gera Sandoyartunnili…
16-05-2019
SEV ætlar at víðkað upplandið hjá V…
13-05-2019
Føroyakortið vorðið føroyskt
03-05-2019
Biogassverkið fingið umhvørvisgóðke…
24-04-2019
Umhvørvisárinsmeting av biogassverk…
04-04-2019
Nýggj AMAP frágreiðing
02-04-2019
Landkortini yvirtikin
01-04-2019
Viðv. umsókn/tilboði uppá loyvi ti…
29-03-2019
Viðmerkingar um pumpuskipan í Suðri
20-03-2019
Nýggj norðurlendsk mál fyri umhvørv…
11-03-2019


text:
Tryggur sigur til 3. deild
TB | 23/09/13
3. deild: TB 4-2 Víkingur A
Leygardagin tók triðja lið hjá TB móti Víkingi A á heimavøllinum við Stórá. 3. deild hevur eftir summarsteðgin havt tað sera trupult og eisini hevur tað verið torført at manna liðið. TB sum í summarsteðginum lá á øðrum plássi, hevur tapt allar fýra dystirnar eftir summarsteðgin.
Eisini til hendan dystin var torført at finna nóg mikið av fólki og tí mátti nakrar eldri TB legendur tilkallast. Nevnast kunnu Magni Petersen, André Dalfoss, Tórur Mortensen og Birgir Rasmussen.
Liðið sá tí soleiðis út: Málmaðurin var Sjúrður Niclasen, í verjuni Jens Rói Sørensen, Niclas Pearce, Magni Petersen og Petur Mortensen. Á miðvøllinum vóru Fríði Strøm, Birgir Rasmussen, Jón Thomsen og Búi Mortensen. Frammi leiktu Páll Brattalíð og Chris Craib. Eykamenn vóru André Dalfoss og Tórur Mortensen. Jón Tórur Holm sum eisini skuldi verða við, fekk tíverri skaða undir upphiting og fekk tí ikki leikt við.
TB byrjaði við at leika vestureftir og ímóti nógva vindinum og regninum. Spælið var í byrjanini rættiliga javnt, men tá einir 10 min vóru leiktir legði Chris TB frammum. Leiðslan helt sær ikki leingi, tí Víkingur svaraði skjótt aftur við skjótum málum, har tað seinna var eitt vakurt langskot. Løtu seinni fekk Chris bóltin í vinstra borið, legði innfyri har Páll hegnisliga setti innarsíðuna á og so stóð tað 2-2, sum eisini var støðan í hálvleikinum.
Seinna hálvleik átti heimaliðið allan og tað var bert spurningur um tíð, nær TB skuldi skora. Tað gekk kortini long tíð, tí ikki fyrrenn umleið eitt korter av eftir at leika, eydnaðist tað Tórur at temja bóltin við bringuni og hamra hann í netið.
Stutt aftaná bardi Chris seg ígjøgnum, hesaferð í høgra borið og legði bóltin fyri føturnar á Páll sum við sínum ørðum máli gjørdi tað til 4-2, sum eisini gjørdist endaliga úrsliti. Páll strekti seg so mikið fyri at røkka innlegginum frá Chris, at hann fekk krampar í bæði beinini og mátti lata seg útskifta.
Viðmerkjast skal at dysturin somuleiðis var fyrsti dystur í vaksnamannadeilidini hjá málmanninum Sjúrður Niclasen. Sjúrður, sum er sonur Kaj Niclasen, leikti ein fínan dyst og tóktist ikki ávirkaður av at leika millum teir vaksnu.


text:
Í døgunum 28. mai til 2. juni fer føroyska U15-landsliðið við dreingjum til EFB Spar Nord Elite Cup, sum á hvørjum ári verður spælt í Esbjerg í Danmark.
Umframt føroyska landsliðið, eru lið úr Danmark og hinum norðanlondunum eisini við í kappingini, og okkurt ár hava lið úr Týsklandi eisini luttikið.
Jan Mølvad Laursen er venjari hjá U15-dreingjunum, og hann hevur nú kunngjørt hópin, ið er úttikin til komandi kapping, skrivar FSF á heimasíðuni.
Hópurin
Jón Petur M. Thomsen, NSÍ
Emil Elmelund Hansen, HB
Ólavur J. Poulsen, Víkingur
Jónatan Nattestad, 07 Vestur
Hjalmar Gudmundsen, 07 Vestur
Markus á Lakjuni, ÍF
Suni Herman J. Petersen, B71
Hanus Højgaard, B68
Óli Mittún, FC Hoyvík
Jákup Nesá, B68
Thomas Bjørn S. Miezan, HB
Nóa Eyðsteinsson, 07 Vestur
Hans Pauli á Bø, EB/Streymur
Marius Árting Allansson, B36
Ári Arnason, AB
Høgni Heinason, FC Hoyvík
Carl Mikkelsen, B36
Tobias Elmelund Hansen, HB
Sum nakað nýtt fer UEFA nú eisini at skipa fyri menningarkappingum fyri U15-landslið. Fyrsta kappingin verður í heyst, tá føroyska liðið skal til Írlands, har okkara dreingir skulu møta Írlandi, Luksemborg og Kosovo.